PSALMEN 150:1-6 - Official Site Of Huria Kristen Indonesia\nSALUHUT NA MARHOSA MEMUJI TUHAN I\nSian mulana do nungga dibaritahon di bukku na badia i asa pujion ni sude jolma Tuhan i. Alai molo tapaihutihut di diparngoluan ni jolma diparpudion nungga tung godang be jolma i ndang olo mamuji Tuhan, nungga mulai ndang adong be biar ni roha ni jolma i maradophon Tuhan i. Torop do na mamuji Tuhan i alai ndang be sian ungkap ni rohana laho mamuji Tuhan i, nungga godang na mamuji Tuhan i holan mangihuthon hasomalan parugamoon sambing, dang haruar sian roha dohot panandaion di Tuhan i. Songon na tinompa nungga gabe jambarta laho mamuji Tuhan i, jala molo tarajumi habadiaon dohot hasangapon ni Tuhan i, dang tama nian hita mansohot mamuji Ibana jala ndang tama hita mamuji Tuhan i molo holan tama idaon ni halak, ingkon na tubu sian roha na bagas ma nian pamujion i. Debata namanompa saluhut na adong diportibion, umbahen I saluhut namarhosa ingkon mamuji Tuhan i.\nHata “haleluya” marharoroan sian dua hata Heber ima: Hallelu-yah, hallel namarlapatan pujima, jala “yah” ima hapendehan ni sian hata Yahwe, jadi halleluyah namarlapatan pujima Jahowa. Turpuk Psalmen 150 on ima sosososo laho mamuji pasangap Debata. Tung mansai tangkas do dihatahon parpesalmen asa pujion ni saluhut na marhosa Debata. Pamujion tu Debata ala ni habadiaonna, hasangaponna dohot hagogoonna. On do alasan na pinasahat ni parpsalmen tu saluhut namarhosa na adong di portibion. Molo tarajumi do habadiaon dahot hagogoon ni Tuhan i, tontu sahali patut ma hita mamuji pasangap goarna nabadia i. Diarahon parpesalmen do asa saluhut jolma mamuji pasangap Tuhan i marhite ragam ni angka uninguningan. Alat na pinangke ni jolma i laho pasonang jolma i, laos ido alat pangkeon ni jolma i laho pasangap Tuhan i.\nPamujion tu Tuhan i ndang diolati holan di sada ruangan manang holan dibagasan parpunguan, misalna; partangiangan, parmingguon dohot angka punguan na asing. Alai lobi sian i, disaluhut gulmit ni parngoluan ni nasa na marhosa ingkon mamuji pasangap Tuhan i. Sahalian nai, hita boi mamuji pasangap Debata sian saluhutna roha, molo boi hita marnida habalgaon dohot hagogoon ni Debata, jala boi taida saluhut denggan basa ni Debata dingoluntaon na Ibana na mangalehon saluhut na adong di hita, disi ma tarida pamujiaon na marsitutu jala na haruar sian ungkap ni roha. Asa molo songonon do pamujion i, ima na ni dokna, pamujion songon tanggapan ni saluhut pambahenan ni Debata di hita jolma, di pamujionon ma tarida tangkas songon dia do ungkapan hamauliateon ni rohanta di Debata, dohot sihol ni rohanta di Debata laho marsaor dohot Ibana. Tangkas ingkon ingotonta do, ia ende pamujion i, ima; ungkapan pengakuan ni haporseaonta di Tuhan i.\nDisamping ni na mamuji Debata di ganup angka parpunguan na pinatupa ni huria dohot angka punguanpunguan tontu sahali, ingkon pasangaponta do Tuhan i dibagasan parngoluonta di angka ulaonta siganup ari. Asa ingkon saurdot do pamujian na haruar sian pamangan dohot pambahenan manang parniulaon siganup ari. Molo asing do pamujion sian pambahenan dingoluon, ima na ni goaranna pamujion na so marimpola. Isarana rupani; di parmingguon dipuji jala dipasangap do Tuhan i marhite ende pujipujian dohot marhite angka uninguningan, alai dung simpul marhuria, dung mulak sian gareja, di datdati muse mangulahon angka naso lomo ni roha ni Tuhan i. Molo songonon do pamujionta di Tuhan i, tung so tarbahen hita do mamuji pasangap Tuhan i marhite uninguningan jala molo pe dipuji halak marhite uninguningan Tuhan i, holan tabo begeon ni sipareon ni jolma i nama i. On do nuaeng namasa diparngoluon ni hita Kristen secara umum secara khusus ma di hurianta, nungga godang be patupa ende pujian, konser, koor dohot lan angka naasing mardongan uninguningan holan asa tabo begeon ni sipareon ni jolma, ende i ndang marangkup partondion, alai holan sebatas pasonang sipareonni hajolmaon nama.\nNungga tung manimbil be nuaeng on pamujion ni jolma i, hape turpukta mandok pujionta ma Jahowa marhite unginguingan ala ni sude dengganbasana, hasongkalanna dohot hagogoona i, alai balik ma nuaeng sian pangidoan ni parpsalmen, tujuan ni marende ndang be laho mamuji Debata, alai laho mamuji jolma i nama. Tutu ingkon adong do sian jolma i roha dohot ungkap ni rohana laho mamuji pasangap Tuhan i, alai nungga gumodang na manimbil sian hata ni turpuktaon. Debata do sipujion ni jolma i, alai digulut jolma i ma pamujion i asa mamuji dirina sandiri. Dao umbiar do jolma i sala marende diadopan ni jolma sian, dijalo Debata do ende pujian i manang na ndang, jala umbagas sian i, ndang adong be tarbortik di roha ni jolma i tagan marende ibana laho pasangap Tuhan i, holan na marende mangisi acara nama dohot hasomalan sambing. Asa marhite turpuktaon di sososi parpsalmen do hita mamuji pasangap Tuhan i marhite angka uninguningan, jala sude na marhosa ingkon mamuji pasangap goarna na badia i. Dibahen i marhite soso ni hata ni Tuhanta di turpuk on manangkas ma pamujionta mangadop holan tu adopan ni Tuhan i, unang tagulut jambar ni Tuhan i, ai holan ibana do na patut pujion ni nasa na marhosa diportibion.\nSude namarhosa ingkon mamuji Tuhan i, pamujion i na marharoroan sian panandaion di sude pambahenan ni Debata dingoluntaon dohot pamujian sian sihol ni roha marsaor dohot Debata dingoluntaon. Dihalomohon Debata do pamujian mardongan uninguningan namartondi, alani i, mamuji pasangap Tuhan i ingkon dibagasan partondion do asa dao roha nang pingkiran nanaeng pasangap hadirion ni hajolmaon marhite angka ende pamujian i. Ende pamujian di huria dohot diangka punguan dengan ma tutu mamangke angka uningungingan na adong dihita. Jala pamujion i ingkon saurdot do dohot parngoluon siganup ari. Sude namar hosa…, namarlapatan doi saleleng hita marhosa manang mangolu ingkon pujionta do Debata manang na didia pe hita maringanan, asa ndang holan di gareja pujion Debata, manang dipartangiangan manang diangka punguan alai disaluhut gulmit ni ngoluntaon. Rio Pendi Nababan,S.Th\nPrevious Article JOHANNES 20:19-31\nNext Article PANGUNGKAPON 5:11-14


Dongan di ulaon adat 04 | ULTOP ULTOP\nDongan di ulaon adat 04\nDimulana ulaon marhata sinamot dipatupa andorang so pesta unjuk, alai di tingki nuaengon nunga somal dipatupa na marhata sinamot laos di mata ni pesta unjuk i.\n1. MARHATA SINAMOT ANDORANG SO PESTA UNJUK/PAMASUMASUON\nNunga mansai jarang ulaon di tingkion marhata sinamot andorang so pesta unjuk alai sai tong do adong na mangulahon, alai na porlu ima: “Di na marhata sinamot nunga mangadopi hulahula ni pihak parboru dohot hulahula ni pihak paranak”.\nTutur na niontang ni parboru dohot paranak:\nPinggan panungkunan mardalan holan di tingki na marhata sinamot do, jala holan sahali. Nang pe asing ari ni namarhata sinamot dohot pesta unjukna, holan di na marhata sinamot do mardalan pinggan panungkunan. Molo parjolo marhata sinamot sian pesta unjuk, dibagasan undangan ma dibahen amplop na marisi hepeng. Di pihak parboru digoari ma i “PINGGAN PANGANAN”, molo di pihak paranak digoari ma i ‘ULOS TINONUN SADARI”, alai tu sude horong ni hulahula/tulang “PINGGAN PANGANAN” do i digoari. Jala on laos boaboa do tu na niontang naung diulahon marhata sinamot. Songoni do nang suhi ni ampang na opat dohot tintin marangkup nunga boi dipasahat dung sidung marhata sinamot. Suang songon i nang sinamot pe nunga boi dipasahat sude (gok), alai molo sebagian dipasahat di mata ni ulaon i, tong do uli.\nDung sidung marsipanganon di pesta unjuk, marbagi jambar ma. Udut tusi pihak paranak mangido tingki asa manjalo tumpak sian angka tuturna. Dung singkop on sude diulahon, dimulai ma panghation. Ditingki na manungkun hata ni sipanganon pihak parboru, laos di son ma tingki paboahon tu sude raja naniontang godang ni sinamot naung diundukhon sipasahaton ni paranak. Jala molo adong dope na hurang, di son ma sude panggonopi ni sinamot dipasahat tu parboru. Songoni do nang godang ni ulos ditingki on ma ditariashon dohot angka na mardomu tu si (suhi ni ampang na opat, titin marangkup). Dung i diuduti ma muse:\n- Pasahat panggohi ni sinamot, molo so sahat dope sude\n- Pasahat ulos herbang\n- Marhata sigabegabe\n- Diujungi hulahula\n2. MARHATA SINAMOT DOHOOT MARPESTA UNJUK DIBAGASAN SADARI\nGodang do na mangulahon marhata sinamot dohot pesta unjuk dibagasan sadari lumobi na di kota. Dung sidung marsipanganon, marbagi jambar ma, laos mangido tingki ma paranak asa manjalo tumpak nasida sian angka tondongna.\nDung singkop sude diulahon, disungkun pihak parboru ma hata ni sipanganon. Mangalusi ma paranak na adong maksud ni nasida pasahat sinamot huhut manjalo dohot pasahat adat na gok (somalna di ulaon sisongon on nunga jolo adong diulahon nasida parhusipon).\nDi ombason ma dihatai:\n- Godang ni sinamot\n- Suhi ni ampang na opat\n- Pinggan panganan\n- Godang ni ulos herbang\n- Ulos tinonun sadari\n- Tintin marangkup\nDung singkop on sude dihatai raja parhata, dipaboa ma tu hasuhuton bolon (parboru), molo dung suman dioloi ma.\nSipasahaton ni paranak:\nSinamot na gok tu suhut bolon, alai jolo dietong raja parhata ni parboru manang naung gok songon na ginollit\nSuhi ni ampang na opat:\n– Todoan ni sijalo bara (Amang tua/uda ni boru muli)\n– Todoan ni simandokkon (Iboto ni boru muli)\n– Todoan ni tulang (Tulang ni boru muli)\n– Todoan ni ompung (Ompung ni boru muli, molo mangolu dope, khusus)\nSude angka sijalo todoan adong do tolu mansam kewajibanna, alai molo sebagian pe dipasahat nauli do ima:\n- Pasahat dengke\n- Pasahat parbue gabe\nTu sude tondong na niontang ni paranak dipasahat do jambar nasida ima hepeng na margoar pinggan panganan.\nSipasahaton ni parboru:\nUlos tu suhi ni ampaang na opat:\n- Ulos hela\n- Ulos pangabarai/pangamai (Amang tua/uda ni anak mangoli)\n– Ulos simanggonghon (Haha/anggi ni anak mangoli)\n- Ulos sihunti ampang (Namboru/iboto ni anak managoli)\n– Ulos pargomgom (Ompung ni anak mangoli, molo mangolu dope, khusus)\nNa pasahat todoan/panandaion tu suhi ni ampang na opat ni pihak parboru, langsung do pihak paranak. Songon i do nang suhut parboru, langsung do pasahat ulos herbang tu suhi ni ampang na opat ni paranak. Alana molo adong namasa/ulaon di ari na mangihut suhut na dua pihak on do masiontangan. Jadi porlu do masitandaan angka suhut dohot paidua ni suhut ni tuturna.\nSuang songoni do angka tutur na niontang ni paranak i ma:\n- Dongan sahuta/aleale\nSude do dapotan ulos tinonun sadari (bentuk hepeng)\nDiuduti muse tu: TINTIN MARANGKUP\nDienet sian RIM NI TAHI Pasaribu Parlintong, Ultop a traditional pop gun made from bamboo\nShare this:FacebookLike this:Like Loading...\t4 responses to “Dongan di ulaon adat 04”\tHenry Joe Situmeang\n21 April 2010 at 8:15 am\nReply\tHorasma di hamu, Amang.\nTung mansai bidang do angka nasinurathon muna di son. Gabe tamba ma parbinotoan niba di paradaton ni hita halak Batak. Tung godang situtu do manfaatna nihilala, lumobi ma di iba pribadi.\nAlai adong do sisukkunonhu di son taringot tu ulaon parsaripeon, ima :\n1. Aha do PANANDAON/PANANDAION (beha do panuratan na tingkos ?) ?\n2. Aha do falsafah/makna na melatarbelakangi haporluanna ?\n3. Hira2 sadihari do on mulai diulahon halak Batak ? Ise do na parjolo mangulahon jala di dia do parjolo diulahon (di bonapasogit manang di pangarantoan) ?\n4. Angka ise do sabotulna na mar-hak manjalo on ?\n5. Dalam bentuk aha do (hepeng manang barang/juhut) na sasintongna menurut adat na pinungka ni angka ompunta sijolo-jolo tubu ?\nTarhira songoni ma muse sungkun-sungkun taringot tu MANDAR HELA.\nMangido Panuturion ma jolo iba naposo on tu Amang. Molo siat pangidoan niba tu emailhu (h3nry_jo3@yahoo.com) ma balos Amang.\nSai ditamba Tuhanta ma angka pasu-pasuNA tu hamu marlipat ganda ala dilehon hamu do rohamu marbagi parbinotoan muna. Mauliate. Horas !\n11 May 2010 at 5:04 am\nReply\tMauliate ma molo adong labana nasinurtahon di milis on.\nMolo pangantusionku (ala dang raja adat dope au) taringot tu sungkun-2 muna songon on ma panuturionku:\n1. Ianggo panurathonna ditingki on Panandaon manang Panandaion sarupa do i, alai tumingkos do panandaion dipangke, ala simbol do i mananda sasahalak.\n2. Palsafahna, molo marulaon unjuk holan suhut bolon do natangkas masitandaan ipe dang leleng dope molo suhut bolon i marhuta di parserahan. Pangoli/nanioli dang mananda angka tutur ni nanialapna be, ala ni i do dibahen panandaion tu bapatua/uda, namboru/iboto, haha/anggi dohot naasing. Jadi simbolis do i asa secara adat nunga ditanda be tuturna, sotung sala dipangkation molo pajumpang muse.\n3. Ala palsafahna asa manada tutur, di bonapasogit pe nunga diulahon on ala tutur i pe nunga marserak tu desa naulau dang maringanan di sada luat be jala dang masitandaan.\n4. Na berhak manjalo ba tutur na solhot do jala na saulaon di ulaon adat\n5. Anggo napinungka ni ompunta sijolojolo tubu dang adong panandaion ala disada luat do angka tutur jala masitandaan dope. Dung pe marserak be asa adong panandaion di adat Batak ipe hepeng do dilehon dang jambar juhut. Sian i do taboto panandaion dang masa di adat Batak najolo ala dang adong jambar juhutna.\nTaringot tu mandar hela;\n- Nuaeng on dipamasa pasahathon mandar hela asa adong do ingotingot di pangoli/nanioli, ai halak batak sude do marharajaan jadi ingotonna ma diharjaan dia ibana molo disada ulaon adat Batak.\n- Anggo najolo dang ditanda mandar hela, masa pe sisongon i ala ni kemajuan nuaeng nama i, adong do halak Batak mangasahon ganjangna manompashon bolonna di ulaon adat batak. Ala naung anggota DPR manang paradongon ibana dang olo be gabe parhobas hape nanirajaanna pamoruon do. Ido alana nuaeng on dipasahat ma mandar hela diulaon unjuk paingothon angka na sisongon i.\nHoras tondi madingin pir tondi matogu.\nWanson Pasaribu (Pekanbaru)\n28 July 2011 at 12:04 pm\nReply\tAi sering hubege istilah Sitombol dht Rambu Pinidun di setiap na marhata Sinamot. Ai boi do patorangon ni Amang aha do lapatan ni on, jala molo adong filosofi na, laos di paboa Amang jolo. Mauliate, jala pajumpang muse hita di akka istilah paradaton na hurang tangkas binoto.\nReply\tAnggo najolo sai di alaman ni parnak do molo ulaon unjuk. Dung adong perkembangan jaman dohot di situasi ekonomi nuaeng on ba disesuaihon ma pelaksanaan ni adat i asa unang gabe panundati manang siahataan. Ai milo antar humurang do di hombar ni paranak hape boru ni parboru nunga tung mansai holong rohana tu niolina ala burju jala raja di adat, ba sundatan ma ulaon unjuk ninna roha ni suhut nadua. Jadi di na marhata husiphusip tangkas do dihatai Sitombol do manang Rambu pinudun. Molo sitombol do lapatanna sitolop ma nadua suhut anggo bolahan amak ima Parboru, sian sinamot na jinalo ni parboru ma sude napatupahon ulaon i. Anggo Rambu pinudun do ba i do adat na dumenggan sian na jolo ala di alaman ni paranak do ulaon.\nAnggo filosopi ra dang adong disi.


Daompung Nahinan Pelita Batak Online\nDok/Sampe L Purba\nTardok do jolma nahinan Daompung nahinan. Jolma nahinan ima sundut na mengalami zaman Boladda, Nippon, Sukarno sahat tu masa ni Suharto. Tukkang do Oppung doli. Hira sude do na berbahan hau boi ditukkangi.\nNunga manang na piga palas palas/ menara giring-giring ni gareja dijama Oppung uju haposoonna. Tarmasuk mai palas palas ni Huria Sabungan na di huta nami nang na di ibukota kecamatan na jolo (andorang so direhab dope). Pinsur do palas-palas jala timbo. Ingkon na paja jala ndang parlomos do asa hum mangalotakkon labang sahat tu bubungan partimboi.\nAlai ndada holan gareja, dohot do parsikolaan, jambatan hau, balerong nang jabu dipature.\nHira sude nahinaporluhonna, ditukkangi sandiri do (self sufficient). Ai tung mahal/ jarang/ maol do adong hepeng. Ompung on do namamande undung-undungna songoni nang bagas ni akka anakna (tarmasuk mai jabu nami najolo). Ndada holan na manukkangi, dohot do tu na mangaririti parhauna, manobang sahat tu na manggargaji papan, tiang dohot angka ransangna di tombak. Tarup ni jabu berbahan hadudu, ijuk manang butar tong do naditukkangi sandiri. Integrated value chain di istilah nuaeng\nMarpadati do mamboan parhau ni ruma tu huta. Ndang adong padati ni Oppung. Alai ala ibana do manukkangi padati ni adong sisolhotna tarmasuk mai sorha roda nabalgai, gabe boi ma dipinjam padati nasidai. Ummura ma ongkosna.\nSongon i do tong nang perabot/ parkakas ruma tangga. Mulai sian Lamari, Meja, Panguhatan (tempat penampungan air), Hiong (bambu seruas untuk mengambil air dari mual/ sunge), losung hau, sapa (semacam talam berbahan kayu), panutuan (gilingan cabe), saong lompit (sejenis tudung payung berbahan raso), tambe sahat tu sonduk dasar sitedak nang tambal ni sasabi.\nNdang diwarisi Damang dohot ahu bakat ni oppung doli on. Ai tung mangalotakhon labang pe so boi ahu denggan. Gari mangganti bohlam, olo gabe cangkang paniopannai lepas. Laos songon i do nang Damang. Nanggo manolang panggu pe ndang ampit. Jadi asal adong tarbege songon soara na mandoltak doltak, pintor ro do Ompung dompak alamannami.\nOmpung on do tong na mamakkas/ manggusting obuk nami. Hea do dipangkas damang ahu. Makan waktu hampir dua jam, ipe martangga-tangga. Ndang rapi. Dukkon nii, gabe hira kewajiban moral ma di Ompung na mamakkas hami akka pahompuna tubu ni Bapa. Ai ianggo akka Amangtua dohot Amang uda, diwarisi do keterampilan ni Oppung on. Boi do nasida mamakkas anakna be. Songoni nang martukkang.\nRelatif sinur do pahan-pahanan ni Ompung. Horbo, hoda, pinahan dohot manuk. Ompung on do mambahen harihir ni dorbiana (gelang rotan yg ditusuk ke hidung kerbau sebagai sangkutan tali), sungil-sungil dohot hulang-hulang ni pinahan lobu, songoni nang mambahen harang (sejenis keranjang rumput khusus terbuat dari rotan besar/ sulpi).\nMalo muse do ibana paiashon/ mangkasing/ katastrasi/ mengkebiri anak ni pinahan lobu (pinallo). Ai adong do anggapan, molo ndang dikebiri anak ni pinallo, gabe holan na marbibit ulaonna, ujung ujungna marniang jala maol balga. Sude do pinahan tunggal dikebiri, dung marumur hira onom bulan. Ndang sude natua-tua parpinahan na mahir teknik mengebiri. Jadi jot jot do Oppung dijou halak laho paiashon pinahanna.\nSangat sadis do idaon na paiashoni. Ai tanpa suntikan pembuat kebas do. Anak ni pinahan i disikkang, dirungrung uluna sian tangga ni balatuk, dibola ambal-ambalna laho mencungkil buah pelirnai, dungi langsung disosophon sira marlaok asom tu kantong lobang pengebiriani. Marngiak ngiak do pinahan mangangguki selama dalam proses nai.\nPada umumna pinahan cencen na marumur di toru ni onom bulan do na gabe pejantan tu pinahan betina mulai sian remaja, na magodang dohot inana sandiri. Ai ndang masa adong pinahan na khusus untuk pejantan dipiaro di huta. [Ini termasuk adaptasi evolusioner pinahan lobu, yang bibit cencennya matang sebelum waktunya demi mempertahankan kelangsungan dan regenerasi].\nDitukkangi Ompung do sulangat (alat penangkap ikan sejenis jaring bertangkai bambu). Molo binsat jala binong Aek Sibundong, tonga borngin pe laho do Ompungon marsulangat. Ndang mabiar tu begu. Hira diboto ibana do didia asar ni dekke. Ndang dung luangan Ompungon. Sai gok dekke do hadang hadanganna si manogot i. Hira tolu hali do sataon musim ni marsulangat, tergantung tu haroro ni udan.\nMolo dung lewat masa ni suanon, migrasi do pidong sipehet sian Utara tu arah Khatulistiwa, tepatna tu luat nami. Sipehet ima sejenis burung sebesar tekukur pemakan cacing tanah berparuh panjang yang banyak di kawasan sub tropis, turun ke Selatan mengikuti angin monsoon. Holan dua bulan do sipehet i di hamian. Pintor dipasang Ompung on do sejenis jorat/ taon-taonan na ginoar Sambil, laho manjail. Jadi tardok bergizi do sipanganon, ai godang sipehet dapot. Tabo do sipehet dilaok tu ikkau rata. Jorot do Ompung on di taon taonanna, hira na diboto dompak dia bogas dohot pamolusanna. (Nb. ndang ro be migrasi pidong sipehet belakangan on).\nOlat ni taon pitu pulu, marisap do Ompung. Alai ndang sigaret. Disuan do timbaho. Dung matang bulung ni timbaho i, diirisma tipis halus halus, dengan tehnik dan peralatan khusus. Ikkon dijomur do kering, ipe asa boi isapon. Jadi molo tu onan ibana, ditonai do hami asa hatop mandaik timbaho unang sanga ro udan.\nDisuan Oppung on do sandurguk sakkabona tanaman teh. Ima tarsongon teh pucuk sinuaeng. Adong muse do sabatang pinang dohot napuran. Ima siatup atupon ni Ompung boru. Ai mardemban/ marnapuran do ibana hatihai. Ido kudapan ni akka ina, sambil mangaletek amak.\nOmpung boru pe, tong do typical ni jolma nahinan. Adong do keahlian khususna, ima mandampol akka na taralit, sala urat, ombun-ombunon. Alai na paling fenomenal ima keahlian sibaso/ tabib yang membantu persalinan. Holan dua halak do sibaso di huta nami. Hampir sude jolma na bersalin di tahun 1930 an - 1970 an, nasida do menangani. Termasuk ma tingki tubu ahu. Nian di pertengahan tahun 1970an nunga adong mulai Bidan di luat nami. Alai hira na maila do sebagian ina molo melahirkan di rumah sakit.\nJala molo manjou Bidan kesanna na so lancar do persalinan. Dung pe belakangan, dung lam matua Ompung boru, jala lam maju pendidikan, gabe manjou bidan manang rumah sakit akka ina molo naeng melahirkan. Dan memang itu lebih higienis.\nNdang adong upah hepeng dijalo Ompung molo mangurupi ina na naeng melahirkan. Alai ditamuei do ibana marsipanganon di hari pertama parsorang ni poso-poso i - didokmai mardahan sae-saena. Jala ia dung tolu minggu manang sabulan, diboan inana ma dakdanaki tu onan. Dituhor do pisang, jala dilehon deba tu Ompung on. Di dok ma goar nii.. tuhor-tuhoran paronan ni si butet manang si unsok. Dung dijalo Ompung pisang i, didok ma mauliate, huhut songon na martonggo asa lam tu dorgisna jala imbur-imbur magodang poso-posoi.\nPardaging na metmet jala pendek do Ompung boru. Tar 150 cm kotor. Alai dorgis jala padot do mula ulaon. Sai ramos do pargadonganna, porngis haumana songoni nang parkopianna. Ndang tarulang. Mabiar do halak jama-jama tu ladang/ porlakna.\nAdong do kearifan lokal pandaonion ni Ompung on. Molo akka na tarjukjuk simalolong (hal yang sangat lumrah tu akka na bersentuhan dengan ramba), holan bulung ni gadong do diengge jala dilahoppon tu simalolong i. Malum do tutu. Husukkun aha rahasiana, ndang adong ninna. Ai parbinotoan nadiwariskan amana doi tu ibana. Pangubati/ datu huta na tarbarita do amana na jolo, marhuta di toru ni Dolok Na bolon, bariba ni Aek Silang margoar luat Sibatu-batu.\nUju adong pangula nasida di balian, robo jala marhobuk mangholom ari, dibuat Ompungon ma sampohul indahan. Martonggo ma tu Debata asa dipasisi udan i unang lola pangulana di balian. Ndang huboto manang na adong dope nuaeng pinomparna na mewarisi akka parbinnotoannai.\nTarmasuk pahompu hasian do ahu di Ompung. Mardomu mai ala pistar jala bisuk natua-tuai mangellem manubut roha nasida.\nDi Siantar do ahu sikkola, jala lobi do opat kilo meter sian inganan nami tu parsikolaan, di Jalan Pane. “Unang malojahu mardalan pat”, ninna Ompung. Dungi digadisma pinahanna, laho manuhor sepedakku (ai adong be do pinahan masing-masing nasida, di luar pinahan bersama keluarga). Ndang dung dibahen Ompung na songoni tu akka pahompuna na asing.\nDi tikki wisuda Sarjana ahu di Medan, dohot do Ompung tu Medan. Sahalii do ibana tu Medan. Loja na marmotor i, mohop jala ponjot muse jabu ni keluarga tempat menginap, alai gok las rohana.\nDung karejo ahu di Jakarta, selain tu Natua tuai, hutonai do asa dohot tu Ompung dipasahat Bapa sebagian sian gaji pertamai. Surat ni Bapa paboahon, so i nama balga ni rohana, manjalo tongosan ni pahompunai. Mirjak irjak manortor-nortor marende Ompung nadua mangerbanghon rupia naumbalgai, huhut pasahat tangiang pasu-pasuna tu hami pahompuna.\nSihol rohaniba, boi ma nian muse sejarah berulang, akka dakdanak nami on, boi dope di tingkina haduan mangihut manjalo pasu-pasui mambahen silas ni roha tu hami natua-tuana, songoni nang tu Ompungna. Ale amanami Martua Debata, tatap ma sihol ni roha nami. Patulus ma sikkop pasu-pasum, tu hami Pomparan ni Ompung.(Sampe L Purba)\nGabe Partogi na Tigor jala Sintong\nOleh: Pdt Dr Robinson Butarbutar, Ketua Rapat Pandita HKBPPartogi na so tigor, i ma na menikmati ulaon ni pangalambungina na jumonok (Dongan saripe) na so tigor, na memutar balikkan fakta jala m\nOleh: Sampe PurbaAdong do Amangborukku marga Sinambela. Mangihuthon pandok ni akka natua tua, adong dope hubungan kekeluargaan nasida dohot keluarga Sisingamangaraja. Boi do ra tutu on, nang pe so har


MARSUIT | Mister Batak One\nHome » Humor Batak » MARSUIT\nPosted by Mr. Batak Sada Posted on 2:50 AM with No comments\nAdong ma 1halak natua2 monding di sada huta.\nDi parmonding na on,jari panudu(telunjuk) ni amattaon sai lalap tigor tu ginjang.Sude keluarga nga sai marsak...alana molo si songoni dang boi inna di paujung(di kebumikan).Sai di paksa pe di dondoni pakke losung jari2 na on,sai tong manudu hu ginjang.\nJadi nga maos bingung nasida boha do carana asa mulak appe jari2 ni amatta na mondingon.\nPittor di telpon nasida pahoppu ni na monding on siampudan di Jakarta asa hatop ro mamereng oppungnai,anggiat boi denggan jari2 ni mondingon.\nDung sahat pohuppu na on di jabu,pittor mallangak(tangis) pahoppunaon jala di haol laos di patongon ma anak ni jari2(jari kelingking)na tu jolo ni jari telunjuk ni oppung naon.\nSatokkin do ittor denggan ma jari ni oppung nai,ipe asa boi di paujung.\nHape na taringot do tikki gelleng pahoppu naon,hea nasida marPIS (marSUIT) na jolo.\nHORASSS....borngin ma di hita ganup.


PODA NA TUR 1 – TanoBatak\nPODA NA TUR 1\n9 thoughts on “PODA NA TUR 1”\nhombar tu umpasa\n” TOPOT RAJA NI UHUM, SUDUNG RAJA NIAPTIK ”\nmolo taida na terjadi ditingki on nungga tung mansai tarbalik situtu ate.\nalana : molo adong sada kesalahan di partingkiaan saonari on diusahaon do dengan segala cara asa unang tarboto, molo tung pe tarboto di bahen do dengan segala cara lao manutup i. jala nungga mansai godang aturan na dibahen holan mementingkan golongan tertentu.\ndenggan do rajanami mambaen poda2 tu akka hami na adong di parjalangan mauliate godang ma tu hamu\nDesember 1, 2007 at 7:12 am\nMauliate di hamuna amang Naipospos. Tung nadao do inganan nami, iman di perbatasan dohotan nagara Malaysia di Nunukan, Kalimantan Timur. Tung lehet situtu huhilala angka Poda Na Tur na sinurat munaon. Mauliate. HORAS\n*** Mauliate di pangebationmuna di blog on, Horas\nMaret 29, 2008 at 8:40 am\nmemang ido lae molo sohea dope nibereng ba antar mudado baritana alai molo dung niida sogira dia ido huroha adatna mauliate\nHoras ma di dihita su de bangso batak…. mauliate ma dihamu na mambaen poda na tur,on.. molo boi di tambai hamu ma nian asa lam di atusi hami aka adat ni halak hita tarlumobi hami na di pangarattoan..butima jolo.. semoga sukse.ma tu joloni ari on.. Tuhan memberkati ..”Amen..\nJuli 20, 2008 at 12:53 pm\nMauliate amang Naipos-pos, tung mansai na burju do hamu jala dirikkothon/dirohahon hamu do pa rarat hon Budaya Batak. Pos do rahakku, molo ni parrohahon jala ni haholonongi adat, ndang gabe lilu iba. Jala on ma na gabe sada dalan manang bonsir diakka ganup halak Batak naung dao di parjalangan marsiajar nang lam mananda jala lam manghaholongi adat Batak. Alani i, molo sai tong-tong ni ringkothon roha naeng marsiajar adat Batak dohot mangulahon sa, gabe pos ma roha manghatidanghon nang mandok tu diri ni ba, songon na ni dok ni umpasa mai : Habang lalai, ndang habang tungko, habang tungko, nadang habang tano.\nMolo boi amang, marpanganju jala mangelek ma iba tu hamu, arap do rohangku molo boi di publikasihon hamu sedikit demi sedikit isi dari lak-lak, sehingga kita atau saya tahu secara utuh, apa sebenarnya isi dari lak-lak itu. Kalau bisa saya memohon agar di tulis dalam tulisan aaaslinya (tulisan bataj) dan kemudian di translate ke tulisan latin. Santabi Amang, hurang malo do ahu manurathon pangidoanhon di hata Batak. Mauliaate.\n*** Dang adong di au buku laklak lae. Molo sai tinangihon natuatua marsituriak, dapot do i. Ai dang sude poda i tarsurat di laklak alai tarsirat di ngolu. Ai ianggo halak batak ‘parjahajaha di bibir, parpustaha ditolonan’ do. Toho do adong nadeba manurathon nauju i naringgas manurat. Tudos ma i songon natabahen on. Imbarna, uju i di laklak, on di dunia maya. Horas bangso batak.\nJuli 20, 2008 at 3:12 pm\nMakjen Simarmata berkata:\nNa baru pe huboto blog on sian naso panagaman. Alani sabas ni namanjaha angka na sinurathon di son gabe lupa mambahen komentar. Mauliate tu amang Naipospos dohot angka paranganna na mambahen adong blog on.\nOktober 9, 2008 at 1:34 am\nDenggan hujaha blog on, dengga sude na disurathon. Boi marsiajar poda sian blog on. Alana nga godang kaum muda na so mamboto poda di halak batak. Alai manungkun ma jo au adong do padan ni marga Sinambela dohot silalahi, simanjuntak?\nOktober 21, 2008 at 6:52 am\nbah, nga leleng hape adong situs on, hape baru pe na bodari huboto…\nmauliate ma ba…..\nakka poda nauli dohot poda na denggan na dapot sian Blog taon ate…\nJuni 18, 2009 at 2:04 pm


Dua Tudosan taringot Porlak Anggur dohot Angka Pangula | Hangoluan ni Jesus\nDua Tudosan Taringot Porlak Anggur\nTUDOSAN TARINGOT DUA ANAK\nTUDOSAN TARINGOT TU PANGULA NI PORLAK ANGGUR\nTingki di bagas joro, disungkun angka malim kepala dohot angka pangituai ma tu Jesus taringot tu huasona. Dialusi Jesus ma nasida marhite sungkun-sungkun na so taralusi nasida. Dung i dipaboa Jesus ma sada tudosan na patuduhon na so denggan roha ni nasida.\nDidok Jesus ma, “Adong ma sahalak baoa nampuna dua anak. Didapothon ma anakna siangkangan, ninna ma, ‘Laho ma jolo ho amang mangula sadari on tu porlak anggur.’ Dialusi anakna i ma ibana, ‘Ndang olo ahu,’ alai manolsoli ma rohana jala laho ma ibana. Dung i didapothon ibana ma anakna na paduahon, laos didok do muse songon i. Dialusi anakna i ma, ‘Olo Bapa,’ alai ndang laho ibana. Ise do sian na dua i na mangulahon na pinangido ni amana?” (Mateus 21:28-31) Anak siangkangan i do ujungna na mangulahon na nidok ni bapakna.\nDidok Jesus ma tu nasida, “Tutu do na hudok on tu hamu, parjolo do sijalo pajak dohot boru-boru na so hasea masuk tu Harajaon ni Debata unang apala hamu.” Mulana, ndang olo angka sijalo pajak dohot boru-boru na so hasea manomba Debata. Alai ujungna muba do nasida songon anak siangkangan i. Ndang songon angka pamimpin agama nasida na dos songon anak paduahon i. Ai ndang tutu nasida manomba Debata. Didok Jesus ma muse, “Ro do si Johannes tu hamu di dalan sintong, alai ndang dihaporseai hamu ibana. Hape sijalo pajak dohot boru-boru na so hasea, dihaporseai do ibana. Diida hamu do i nian, alai ndang manolsoli rohamuna jala porsea tu ibana.”—Mateus 21:31, 32.\nDung i dipaboa Jesus ma tudosan na asing. Di tudosan i, dipatudu Jesus ma na so tutu angka pamimpin agama manomba Debata. Jala na jahat situtu do nasida. Didok ma, “Adong ma sahalak na mamungka porlak anggur, dihandangi ma humaliang ni porlak i, dibahen ma pamoroan ni anggur jala dipajongjong ma sada manara. Dipasewahon ma i tu angka pangula, dung i laho ma ibana tu luat na dao. Dung jumpang tingki panen, disuru ibana ma sahalak hatobanna manjalo deba parbue ni anggur i sian pangula i. Disuru nampunasa i ma muse hatoban na asing tu pangula i. Alai dipungkuli nasida do ulu ni hatoban i jala dipaila ibana. Dung i disuru ma hatoban na asing, alai dibunu pangula i do hatoban i. Godang dope angka na asing disuru, deba dipungkuli jala deba nai dibunu nasida.”—Markus 12:1-5.\nDiantusi nasida do tudosan ni Jesus i? Olo do ra diingot nasida hata ni panurirang Jesaya na mandok, “Porlak anggur ni Jahowa Zebaot, i ma pinompar ni Israel dohot angka baoa sian Juda, suansuanan hasudunganna. Sai dipaimaima uhum, hape ida ma pangarupaon do.” (Jesaya 5:7) Dos do on tu tudosan ni Jesus i. Jahowa do nampuna porlak anggur, jala bangso Israel ma porlak anggur i. Songon na dihandangi do nasida marhite Patik ni Debata. Disuru Jahowa do angka panurirangna laho mangurupi nasida asa marparbue.\nAlai ditangkup jala dipamate angka pangula i do hatoban na disuru mandapothon nasida. Didok Jesus ma, “Ujungna, disuru nampunasa porlak anggur i ma anak haholonganna manjumpangi angka pangula i, ai ninna rohana do, ‘Habiaran ni nasida do anakki.’ Alai didok angka pangula i ma sama nasida, ‘On do anakna i. Beta tapamate ma ibana asa di hita parbagiananna i.’ Dung i, ditangkup nasida ma ibana, dipamate.”—Markus 12:6-8.\nDung i disungkun Jesus ma, “Aha ma bahenon ni nampuna porlak anggur i?” (Markus 12:9) Dialusi angka pamimpin agama i ma, “Ala jahat do nasida, pamateonna ma nasida jala pasewahononna ma porlak anggur i tu angka pangula na asing na olo mangalehon parbuena tu ibana dung dapot tingkina.”—Mateus 21:41.\nHape panguhuman na laho masa tu nasida do na didok nasida. Ai pangula ni porlak anggur ni Jahowa do nasida. Bangso Israel ma porlak anggur i. Lomo do roha ni Jahowa asa marparbue nasida, i ma porsea tu Anakna. Ditatap Jesus ma tu angka pamimpin agama i jala didok ma, “Na so hea do dijaha hamu? Didok na tarsurat i do, ‘Batu na binolongkon ni angka tukang nunga gabe batu parsuhi-suhi na rumingkot. Sian Jahowa do i jala halongangan do i di hita.’” (Markus 12:10, 11) Dung i didok Jesus ma, “Alani i hudok ma tu hamu, buaton ma Harajaon ni Debata sian hamu, jala lehonon ma i tu sada bangso na mangulahon lomo ni roha ni Debata.”—Mateus 21:43.\nGabe diantusi siboto surat dohot angka malim kepala ma “nasida na nidok ni Jesus di tudosan i”. (Lukas 20:19) Naeng dipamate nasida ma Jesus, anak ni nampuna porlak anggur i. Alai mabiar do nasida tu godang halak. Ai panurirang do Jesus didok roha ni nasida.\nIse do na dipatudos tu dua anak na di tudosan ni Jesus?\nDi tudosan ni Jesus na paduahon, ise do na manggombarhon nampuna porlak anggur, pangula, porlak anggur, angka hatoban, dohot anak ni nampuna porlak anggur i?\nAha do na laho masa tu angka pangula i?


Singkola Gilead, Patterson, New York\nNunga leleng pangajarion tu partondion gabe partinandaan na tandi sian Sitindangi Ni Jahowa. Adong do singkola tu angka na mangalehon gumodangan tingkina laho mambaritahon barita taringot Harajaon. Marhite angka singkola i, boi ma nasida mangaradoti ulaon marbarita na uli.—2 Timoteus 4:5.\nSingkola tu Parintis. Dung sataon gabe parintis biasa, boi ma gabe parsidohot tu singkola parintis na lelengna onom ari. Olo do ra singkola on dibahen di Bale Harajaon na jumonok. Singkola on dibahen laho mangurupi parintis i lam pajonokhon diri tu Jahowa, asa lam marhasil laho marbarita na uli, jala hot mangulahon ulaonna marbarita na uli.\nSingkola tu Parbaritaon Harajaon. Singkola on lelengna dua bulan. Dibahen on laho mangajari angka parintis naung marpangalaman na olo manadinghon hutana laho marbarita na uli di dia pe nasida dihaporluhon. Nasida songon na mandok ”Dison do ahu, suru ma ahu!”, mangihuthon tiruan songon naung dibahen si Parbarita na umbalga i ma na hea marbarita na uli di tano on, Jesus Kristus. (Jesaya 6:8; Johannes 7:29) Ala dao sian hutana, olo do ra dihaporluon pahombarhon diri tu hasomalan parngoluon na sesep. Asing do ra hasomalan, ari, dohot sipanganon sian na somal di hutana. Gariada, olo do ra ibana ingkon marsiajar hata na imbaru. Singkola on boi mangurupi angka donganta baoa dohot borua nang na marripe, na marumur 23 sahat 65 taon, asa mandapot pangantusion partondion na dihaporluhon tingki martugas nasida. Nasida pe, olo do mulaulaon na marragam asa boi leleng pangkeon ni Jahowa dohot orhanisasiNa.\nSingkola Bibel Gilead Manara Panjaga. Di hata Heber, goar ”Gilead” lapatanna ”Purguk na Gabe Sitindangi”. Dung dipajongjong singkola on taon 1943, lobi sian 8.000 halak naung tammat jala disuru nasida lao gabe misionari asa manghatindakhon ”ro di ujung ni tano on”, jala lam godang na porsea. (Ulaon ni Apostel 13:47) Tingki pigapiga tammatan sian Gilead na parjolo sahat di Peru, ndang adong dope huria ni Karisten disi. Alai saonari, adong lobi sian 1.000 huria ni Karisten disan. Tingki misionari nami sahat di Jepang, Sitindangi disan ndang sahat sampulu halak. Alai saonari, adong lobi sian 200.000 Sitindangi di luat i. Ala naung mandapot pangajarion saleleng lima bulan di Gilead jala radot diparsiajari Hata ni Debata. Nasida na dijou tu singkola on, i ma angka parintis istimewa manang utusan injil, na karejo di kantor ni Sitindang Ni Jahowa di sada bangso, manang na mangulahon ulaon sintua kaliling. Singkola on pe mangalehon nasida pigapiga pangajarion na marsintuhu asa pajegeshon ulaon di liat portibi on.\nAha tinuju ni Singkola tu Parintis?\nSingkola tu Parbaritaon Harajaon dipatupa laho tu ise?\nMangajari Angka Parbarita Harajaon\nSongon dia do singkola teokratis mangurupi naposo ni Debata manggohi ulaon ni nasida di ulaon marbarita?\nBagihon Bagihon Angka Singkola Aha do na Adong tu Angka Parintis?


2,1 km Parkview, San Jose, 4 mar. 2021\n2,3 km Parkview, San Jose, 4 mar. 2021\n33,3 km Parkview, San Jose, 4 mar. 2021\n2,2 km Parkview, San Jose, 3 mar. 2021\n1,7 km Parkview, San Jose, 3 mar. 2021


Adong do Sitindangi Ni Jahowa na tinandamu? Deba sian hami olo do ra hombar jabumu, dongan sakarejo, dongan sasingkola. Manang hea do ra hamu martungkar pingkiran sian Bibel dohot hami. Ise do hami sasintongna, jala boasa ditaringoti hami haporseaon nami tu angka dongan na asing?\nHami songon halak na deba. Hami marharoroan sian marragam houm dohot hasomalan. Adong do naung marugamo uju i, jala adong muse do na so pola porsea tu Debata. Alai, andorang so Sitindangi Ni Jahowa, sude hami manat do mamareso ajaran ni Bibel. (Ulaon Ni Apostel 17:11) Dioloi hami do sude na pinarsiajaran nami, jala hami sandiri do na mamillit laho manomba tu Debata Jahowa.\nDihilala hami do labana marsiajar Bibel. Songon angka na asing, dohot do hami manaon hasusaan songon i parungkilon binahen ni hagaleon. Alai, ala diihuthon hami do prinsip ni Bibel, lam denggan ma dihilala hami parngoluon nami. (Psalmen 128:1, 2) I ma sada siala dibahen na olo hami pasahathon angka na denggan na pinarsiajaran nami sian Bibel.\nDiulahon hami do prinsip-prinsip ni Bibel di parngoluon nami. Angka prinsip on mangurupi hami asa marlas ni roha jala denggan maradophon jolma, suang songon i laho pataridahon parange parroha na pintor dohot habasaon. Margogo do prinsip-prinsip on laho mangurupi angka jolma marparange huhut mangulahon na denggan, jala paulihon parsaripeon asa ture. Pos do roha nami ”na so siida bohi Debata”, i do mambahen hami marsada ni roha dohot angka dongan sahaporseaon di liat portibi on malua sian roha panihai binahen ni politik. Tutu do hami songon na deba, alai songon sada ruas, hami marimbar.—Ulaon ni Apostel 4:13; 10:34, 35.\nDia ma pardos ni Sitindangi Ni Jahowa dohot godang halak?\nAngka prinsip aha ma na diparsiajari angka sitindangi sian Bibel?\nSongon Dia Asa Boi Gabe Aleale ni Debata?\nHita boi mangolu hombar tu lomo ni roha ni Jahowa. Sasintongna, boi do hita gabe alealeNa.


Letjen H Purba sian Pakkat – Amani Partogi\n← Remot si maup…\nPolisi oh polisi →\nLetjen H Purba sian Pakkat\nPosted on 15 Maret, 2010 by Hendry Lumban Gaol\nOleh : Amani Harapan Marbun – Cikarang\nNdang na mandok dia suhutan on, jala molo tung dijaha na margoar di suhutan on, holan martaringot tu goar do, dang adong maksud nami lao mambaen sada sipalessem.\nMolo jaman andorang so masa nanidokna Reformasi, ditaringoti akka Polisi, tentara manang ABRI tor songon na humordit jala mallobok do taroktok. Tarlumobi ma tahe molo songon na adong parsoalan tu nasida, sitau talu ma iba. Jala marlomba-lomba do natua-tua pasikkolahon anakkonna anggiat adong nian naboi masuk tu polisi manang tu tentara. Dang holan i tahe, molo attar adong do pamili manang sisolhotna gabe polisi manang na tentara, sai tor dohot do iba gabe tong tentara, pinakke do nanggo pala baju ni tulang tentara on, nang so i molo sikkola pe agiat adong nian tas rangsel ni tentara on, ido sada ‘kebanggaan’ di jaman i.\nMolo tung dang adong sian pamili manang sisolhot na gabe polisi nang tentara, dipear do mampabiar-biari jolma, pinomat ma dibaen ma nomor ni mobil manang motorna naung binoto, nang pe so adong aturan na na ikkon i nomor ni polisi. Isarana rupani, molo di jakarta on, sude do jolma mamboto molo leter ‘Q’ di pudi ni nomor ni moto i, nga diboto halak, motor ni POLISI. Manang adong do hata pandohan na hasomalan mandok, ‘Keluarga” ninna. Jaman sisaonari on, nomor BP di pudi, ninna nomor ni akka polisi ma on, marmassam ma tahe\nRa tahe, toho ma i, tung na mansai maol do molo adong parsoalan tu nasida, dijaman i.\nDinasadari, dung sidung mangarepas akka mobil Sampri na di Padang Bulan Medan, marnonang ma akka supir repas dohot mandur. Aha ma tahe ulaon, ai nunga bot ari jala nunga borhat be Sampri on tu sude akka situjuonna, tu Pakkat, Parlilitan, Sidikalang, Pangururan, Dolok Sanggul, nang akka na asing.\nDipahundul amanta kapala pool on ma di loket i, dibagasan panuhoran tikket. Tarbereng ibana ma sada surat na peak-peak solot di lambung lubang-lubang ni panuhoran tikket i. Songon na somal, diboto ibana do na surat binoan ni supir sampri do sian huta i, tu akka pamili na adong dimedan. Somal do Mobil Sampri on mamboan surat, ia so i barang, nang hepeng– sihumisik tu akka parsikkola. On ma songon sada ’service’ nasida tu akka penumpang, huhut mambuat rohani jolma i dihitaan asa sai mamakke Sampri nasida molo lao tu Medan.\nMansai godang do tahe akka service na binahen ni par-angkutan tikki i, olo do nadeba, bayar dihuta akka parsikkola i, lapatanna molo dung sahat pe dihuta, asa digarar ongkosna. Sobinoto ise mambaen ’strategi marketing’ sisongonon, alai tarida do na tutu do oi, marodor-odor do jolma i tu Sampri on.\nHolan dijaha amanta mandur on tujuan ni surat on, pittor bolak-bolak ma bohina, marlangan ma ibana, ala dibereng ibana goar situjuan ni surat on, ima amanta Letjen H Purba, jala di pittor hatop ma disurakkon ibana tu akka supir repas na hundul-hundul di loket i.\n“Ai ise mamboan surat on…?”\n“Par-146, sian Pakkat do i lae ” ninna sasahalak, maksudna 146 ima Sampri Nomor Pintu 146, na ro sian Pakkat.\n“Bah….ai boasa dang diantar on surat on? surat nantoari do muse, ai naso diboto hamu do tu ise surat on? nga masalah innon on, sotung sanga ro ma inon Pak Purba on,..taruhon jo lao, jala tor hatop minta maaf hamu…” ninna tu akka supir i, jala di patorang ibana, sahalak Letjen do nampuna surat on. Molo dang hatop di ditaruhon, hape habotoan na sangkot do surat on di loket, olo gabe masala.\n“Sai gait dibahen hamu tu sahalak letjen, hape dua minggu na lewat, nunga dipasingot kapten na sian Tarabintang ala tarlambat sampri borhat….hatop ma hamu” ninna ma huhut ma nga mallobok be taroktokna, ai sanga ro ma innon muse Letjen on tu loket on, suda ma au\nHatop ma dijalo supir repas surat on jala dihumalaputi manaruhon tu Jl. Karet 5 no 36B Perumahan Simalingkar. Jonok do nian sian loket i.\nSai dipanotnoti ma sada-sada nomor ni jabu i, sotung lewat jala asa hatop sahat, mulai sian Jl Karet Raya sahat tu Karet 5, sai dibereng, alai dang dapotsa. Na adong di ida ima Jl. Karet 5 Nomor 36 do, hape di surat i dibaen 36B. Bah…nasalah do surat on?….dia do naeng alamat on, ninna supir on dirohana.\nDijolo ni jabu i, adong ma sahalak songon na manjaha surat kabar hundul-hundul, apa pas di par-so ni mobi na mangantar surat on. Tuat ma supir on idaon, lao manukkun alamat tu amanta na hundul nakkinon. didok supir onma. “Lae…manukkun jo tahe, ai dia do nomor 36B, jabu ni amanta Letjen Purba?”\n“Nion do lae, apala aha lae?” ninna amanta parjabu i.\n“Bah..ido? namanaruhon surat do au tu Amanta Letjen Purba…” ninna songon naso yakin supir on manukkun\n“Dia ma siani, au do i…” Ninna amanta on.\n“Pak Letjen H Purba?”, songon na bolak bolak ma bohini supir on, alai songon na so persea do ibana mamereng amanta on na salahak Letjen.\n“Olo…” ninna amanta parjabu i, huhut dibukka pittu arbangan ni alaman i.\nAla dibereng songon na so porsea supir on, didok amangta ima, “Au do lae, nion ma KTP ku” ninna huhut dipatudu goarna Letjen Hamonangan Purba.\n“Maksudhu….ai…..” dang sanga dope ditorushon supir on hata na i tor dialusi parjabu ima.\n“Olo…..dang gelar i lae,…goar hu do i, letjen purba…..”\nLao ma supir on mulak jala mekkel sandiri di mobil na I,…letjen purba sian Pakkat, jala dung sahat ibana tu loket sampri muse, mekkel situtu ma ibana huhut ma di suhuthon tu akka dongan na na adong disi, jala rap mekkel ma nasida mambege suhutan i, ima taringot tu amanta Letjen Hamonangan Purba sian Pakkat….\nMerdeka Pak Letjen!!!!


Subali – Amani Partogi\n← tangan di atas…\nTejju ni hela →\nPosted on 9 Februari, 2010 by Hendry Lumban Gaol\nHea ma di hutanami mardinas sada koramil / tentara, sahalak jawa. Ia goar ni tentara on si SUBALI, ai hea do ra dibege hamu i. Dang haru huboto aha lapatanni hata SUBALI, molo di dongan suku Jawa adong do i. Tontu, adong do i. Ai datung dibaen halak goar molo dang adong lapatanna.\nDisada tikki, di sippang tolu pangarepasan ni motor, lapo ni laetta si Pandiangan, marlapo ma dongan, jala tikki i masa-masa ni togel i dope. Tung massai hohom jala sip do jolma on na mambahas nomor on. Topet ari senen, onan muse, jala pamutaran togel pe attong hatop do.\nRo ma sahalak polisi haluar sian kantor polisi i, ai jonok do tulapo i. Sahalak jawa do tong polisi on, ro mandapothon jolma nadilapo on, alai ala ni sibuk ni mambahas kode alam dohot nomor-nomor on, dang dianturehon na sida, polisi na ro on. Lalap ma mangarumus nomor na mate, sadia teisen jala dia nomor jitu.\nRa, akka dongan partogel nga binoto boha, molo dung mambahas nomor on iba, so tinerge manang aha be.\nHundul ma polisi on didok ma tu dongan na adong di lapo i.\n“Dibereng hamu si Subali boh!!” , ninna. Malo do amanta polisi on marhata batak, nang pe sian suku na asing ibana, ai nunga sappulu taon lobi di hutai.\nSip dang adong mangalusi….\nTong sai holan ereherek on dipabahas-bahas, marsisukkunan nomor piga do hita-hira haluar annon malam.\nDisukkun muse “Ai ro tuson nakkinon si Subali??. Dang maralus!. “Bah, ai paso hamu jo na mambahas i” ninna.\nAla sai disukkun, gabe mostop ate-atena, lola mangarumus togel, tor dialusi dongan on ma ” Bereng lae ma di erek-ereki, di sitolu angka do i, molo so sala au nomor 415 do subali, na adong do kode alam, lae??”\n“Aha do nimmu lae,…” huhut ma jonjong polisi on, “Liat Pak Subali Koramil nggak???!”. Di gurdak meja i alani mostop ni ate-atena.\nGear sa lapo!!!….ala diboto ise na manukkun i, mamboan pestol muse. Habbur saluhut. Rupanya Subali yang dicari itu Serda Subali anggota Koramil…


Departemen Panurathon, Amerika Serikat\nDi na laho mambaritahon ”barita na uli” tu ”saluhut bangso dohot marga dohot hata dohot houm”, dibahen hami ma buku di bagasan hirahira 750 bahasa. (Pangungkapon 14:6) Songon dia do hami boi mangulahon ulaon on? Marhite pangurupion ni angka panurat na adong di godang negeri dohot angka penerjemah na dipillit mangulahon i—sude Sitindangi Ni Jahowa do nasida.\nSurat na asli disurat dibagasan hata Inggris. Punguan na Mangaradoti Orhanisasi on, mangaradoti ulaon ni Punguan na Manurathon di kantor pusat. Punguan on manguluhon ulaon ni panurat na manghobasi di kantor pusat dohot di angka kantor cabang na asing. Ala na marragam do halak na adong di punguan on, hami pe mangulas hasomalan na marragam, dibahen i buku nami pe lam dihalomohon godang bangso ma.\nSurat i ditongos tu angka panalin. Dung disusun jala ditolopi, surat i ditongos sian internet tu angka punguan panalin di liat portibi on, na mamareso manang naung une jala suman tu parpeak ni hata i. Dipamanat nasida do laho mandiori ”angka hata na sintong” na boi pasahathon lapatan ni teks hata Inggris tu bagasan hata nasida.—Parjamita 12:10.\nKomputer do na pahatophon parkarejoan i. Komputer ndang na boi manggantihon ulaon ni panurat dohot panalin. Alai, parkarejoan nasida boi lam hatop ala na adong kamus, program, dohot angka bahan riset na di komputer. Sitindangi Ni Jahowa mambahen Sistem Komputer Napabinsarhon Godang Hata (MEPS), sada program na boi pasadahon teks di bagasan marratus hata dohot gombar, jala mangatur parpeakna asa boi dicetak.\nBoasa hami mangalehon nasa gogo nami, dohot tu hata na dipangke holan pigapiga ribu halak? Ala Jahowa do na manghalomohon asa ”saluhut jolma malua jala sahat mananda hasintongan i”.—1 Timoteus 2:3, 4.\nSongon dia do pardalan ni panurathon buku nami?\nBoasa hami manalin buku di bagasan marragam hata?\nBagihon Bagihon Songon dia Buku Nami Disurat dohot Disalin?


Jamita Minggu XXIII Dung Trinitatis: Mangaradoti Nasa NaTinompa (Psalmen 146: 1-10)\nSabtu, 06 November 2021 18:17 WIB\nPinatolhasni Ephorus Pdt. Dr. Robinson Butarbutar\nHamu angka dongan na hinaholongan,\nI. Tung mansai bagas do dipaandar naporsea dohot punguan ni naporsea/bangso ni Debata ojahan mamujimuji Debata ro di saleleng ni lelengna, di tingki na une dohot di tingki na so une, jala marojahan tusi togu do pos ni rohana/nta tu Debata pangurupina/nta.\nSiala ni hatoguon ni ojahan i ma umbahen ndang olo naporsea i marsigantung tu jolma tung pe marharajaon jolma i, ai ndang manongtong hadirion ni jolma i. Ojahan na mansai togu i taringot tu hadirion dohot ulaon ni Debata i ma na dipaandar naporsea i di Psalmen 146: 3-10.\n1. Debata Panompa,\n2. Debata Siparmudumudu Ngolungolu,\n3. Debata Paruhum natigor,\n4. Debata na Sipalua na tartaban/taruhot,\n5. Debata na mangondihon dohot manarihon angka napogos dohot na marhatauon na marasing/kaum\nDifabel (na mapitung, na so boi mardalan, dohot lan na asing).\nMangihuthon naporsea i, ia na martua i ma na marhaposan tu Debata na songon i hadirion dohot ulaonNa. I do na niida dohot pinanghilalahon ni naporsea i di ngoluna, mamungka dung dapot rohana/haporseaonna hadirion ni Debata na songon i di ngoluna. Siala ni i do tarbahen ibana mamujimuji Debata manongtong di bagasan ngoluna.\nII. Alai hamu angka dongan, ndang sude boi manghatindangkon i di ngoluna. Ndang di sude partingkian boi togu situtu pamujion na songon i. Gariada sian tingki tu tingki, jala sian sada inganan tu inganan na asing diuji angka na masa di portibion do pos ni roha ni naporsea i tu Debata na songon i. Boi do gabe ndang tarbahen hita mamujimuji Debata manongtong molo ndang taida hataridaan ni Debata na songon i di ngoluna, di ngolu ni masyarakatna, di ngolu ni sada usahana, sada bangso nang sada huria.\nIsarana, di angka dakdanak na tubu jala mangolu di bagasan sada inganan naung gabe sega tano na uli, songon i nang suansuananan dohot ngolungolu disi - isara di angka daerah pertambangan na marragam i na so mangihuthon ruhutruhut keamanan lingkungan, isara di Sidoarjo, Jawa Timur naung manaon siala naung use lumpur sian pemboran tambang - ndang boi diida rakyat na manaon disi na ia Debata i Panompa saluhut di bagasan na denggan. Manang, angka ruas masyarakat di humaliang Danau Toba andorang so ro sitaba hau di harangan bahen bohal tu industri mambahen harotas, mansai mura do angka na mangolu di humaliang taoToba on mamuji Debata di na tinompaNa i. Ndang mansohot nasida mamujimuji Debata. Alai dung lam suda hau sian Tapanuli Raya on, gabe maol do naporsea i mamuji Debata panompa i, ai ndang tarbahensa be mamuji Debata, baliksa mabiar hita mamuji Ibana ala naung tasegai humaliang ni tao i. Songon i ma nang di haiason ni tao on. Najolo, ala songon i ma ias ni aek ni tao on, mura do ruas masyarakat dison mandok mauliate tu/mamuji Debata uju boi mambuat dohot manginum aek na ro sian dolok dohot na mian di tao Toba i, ai ndang adong na songon on ulina jala songon i ias ni aekna. Alai dung ndang dijagai angka pegiat perhotelan dohot angka usaha pertenakan pinahan lobu dohot kerambah dekke raksasa, jala siala ni i gabe longsor do ro ala ndang adong be hau sitahan dohot sipaias aek, gabe kotor ma aek ni tao on. Baliksa mamuji Debata, gabe mabiar uhumon ni Debata hita ala nunga tasegai na tinompaNa.\nSongon i do tong di kutub utara: Andorang so cair angka es i disi, tung so haotapan halak mamuji Debata disi marnida uli ni es na tobal disi. Alai ala nunga lam mohop portibion, angka pamarenta dohot pengusaha pe ndang marsitutu mangorui mohop ni portibion marhite na mar-energi terbarukan, ndang be torus marenergi fosil, gabe maol do halak mamuji Debata. Baliksa do na manggohi roha ni jolma, i ma mabiar di uhum sian Debata Partigor na manguhum jolma i na manegai na tinompaNa.\nSongon i do pamujion di Debata Siparmudumudu ngoluon. Di angka dakdanak di sada bagas na marnatoras na burju jala malo mulaulaon, na ringgas, na hipas, na bisuk mangula gabe sai adong na ringkot di jabuna, sahat tu na tuk paadongkon na ringkot tu marsikkola, pangoli anak/boru, dohot parade modal usaha tu angka ianakkonna na mamonai ulaon, mura do angka ianakkonna mamuji Debata manongtong. Alai molo hurangan do tongtong ngolungolu ni dakdanak i ala losok mulaulaon natorasna, parmabuk, dohot ndang bisuk parade na ringkot tu jabuna, tung maol do nasida mamujimuji Debata.\nSongon i do tong angka bangso di portibion: Molo malo do bangso i mangurus angka na tinompa ni Debata i marhite marbisuk parade dohot mangurus na ringkot di ngolu ni bangso i, gabe boi adong ris sipanganon dohot siinumon di rakyat, boi sude marsikkola, boi sude adong ulaonna, boi adong parmiananna, boi denggan perawatan di na marsahit, boi adong dana pensiunna uju suda gogo, boi do ummura bangso i mamujimuji Debata. Baliksa do molo mansai godang napogos, godang na so boi marsikkola, na so boi dapotan ulaon, godang na marsahit i mate ala ndang denggan pangubation, baliksa mamuji Debata, gabe manungkun panarihonon ni Debata ma angka rakyat.\nSongon i do tong na masa di sada kekuarga, luat, huta, kecamatan dohot kabupaten, provinsi dohot negara nang institusi na marragam i: Molo ndang adong pengadilan na tigor sian tingkat keluarga, desa, negeri, tinggi, Mahkamah Agung dohot Internasional di Denhag, ndang tarbahen angka na manaon ala so adong hatigoran diida mamuji Debata na tigor i.\nSongon i do tong di Debata Sipalua: Molo nunga adong kebebasan di sada keluarga sahat tu Negara, mura ma sude mamuji Debata. Baliksa molo adong dope penjajahan. Maol hita mamuji Debata Sipalua.\nSongon i do tong di tongatonga ni angka ruas masyarakat difabel nang anga na sopot so marama, sopot so marina di sada huria nang inganan, desa, kelurahan, kecamatan, kabupaten, provinsi, negara: Boi do dohot nasida mamujimuji Debata molo sari do hita tu nasida. Ditanda Songon i do pamujion di Debata Siparmudumudu ngoluon.\nIII. Ala ni i do, hamu angka dongan, jamitanta sadarion manosoi hita asa olo gabe ulaula ni Debata mangurupi hita sandiri nang donganta, nang natinompa ni Debata di ngolu nang humaliangta, laho mangaradoti na tinompa ni Debata, asa tarbahen hita dohot donganta mamuji Debata: Mangurupi angka na so dapotan sipanganon dohot siinumonna, mangurupi angka na tartaban, dohot dongan difable, dohot angka na tinompa na asing, asa boi hita rap dohot nasida mamujimuji Debata manongtong. Tapadao ma na so mangaradoti/mangurus denggan na tinompaNa, jolma manang na asingna i. Mansai ringkot do on di na masa dope jala dung masa KTT (Konferensi Tingkat Tinggi) United Nations Claimate Change Conference (CPO26) 31 Oktober-12 November Taringot tu Lingkungan Hidup, na dipatupa di Glasgow, Skotlandia, Britania Raya, manghatai taringot tu songon dia ma sude bangso boi rap mangaradoti na tinompa ni Debata, tarlumobi hita di Indonesia na sanga leleng ndang radot, alai nuaeng nunga mamungka radot.


Jamita Evangelium, 30 Juni 2019, Minggu II Dung Trinitatis "Martua Halak Na Pinintoran ni Debata" Psalmen 32: 1-11 Pelita Batak Online\nUdut ni hatani Debata di minggu na salpu na manosoi hita asa manghangoluhon ngolu na badia asa saut hita masuk tu haluaon na manongtong di huta naimbaru, sadarion diuduti do mangajari hita mananda lomo ni roha ni Debata sitolu sada i marhite Psalmen 32: 1-11, na targoar Psalmen Poda. Dua do impola ni Psalmen Poda on:\nNaparjolo, manosoi hita na mura madabu tu bagasan dosa i asa olo pabotohon dohot manopoti dosata tu Debata, asa disesa Debata dosana, ai martua do jolma na sinesa ni Debata dosana, baliksa mangadopi hasusaan jala marniahap do ngolu ni na manghasiphon dosana. Digoari do parniahapan i songon on: reung holiholina, didondoni tangan ni Debata, jala marsik mudarna songon di hamamasa logo ni ari (ayat 1-5).\nNapaduahon, manosoi asa togu jala marsihohot angka na lidang marroha, na marhaposan tu Debata, partigor, dohot angka na marsihohot marroha dohot angka na manghalungunhon Jahowa, ai jagaon jala ondihonon ni Debata do ngoluna sian angka mara, haliangkononNa asi ni roha nang olopolop marlas ni roha, marolopolop dohot marende do nasida siala ni i (6-11).\nI ma hatigoran ni Debata: Ndang holan mambahen martua ngolu ni pardosa na manopoti dosana, alai patupahon tu ngolu ni angka na daulat marroha ngolu na dao sian mara, digohi las ni roha, olopolop nang ende. I do pangajarion na sai hinaposan jala dihangoluhon parPsalmen.\nAla ni i do umbahen na namangihut on do diajarhon Hakristenon sian najolo sahat tu nuaeng: Atik pe diparade Debata do hasesaan ni dosa tu angka pardosa marhite panaonon ni Jesus Kristus di hau pinorsilang i, ingkon ongkuon ni pardosa i do dosana asa tangkas saut hasesaan ni dosa i tu ibana. Ingkon haporseaonna do na ulaon ni Jesus Kristus di hau pinorsilang i do na manesa dosana. Atik pe songon i, dua na mangihuton do dihaporseai , diajarhon jala dipatupa Hakristenon:\nDi angka dosa ni pardosa na manusai ngolu ni donganna jolma, na mambahen marsingkor, marlea sahat tu na agoan hosa donganna jolma nang angka na tinompa ni Debata na asing panghorhon ni dosana i, ndang sae holan mangoku dosa tu Debata di sihabunion ia panopotion dosa i. Alai ingkon dohot do panopotion ni dosana i dipatupa tu donganna na sinusaanna i. Ai torus do mangalualu tu jolo Debata angka na marsingkor siala ni ulaon ni pardosa i, donganta jolma nang donganta na tinompa na asing, ai tinggil do sipareon ni Debata jala tigor do pambahenanNa tu angka na joujou tu Ibana mangido hatigoranNa.\nNdang dung dipasombu Debata joujou boti so maralus angka joujou, angguk-angguk nang tangis ni angka na manaon ulaon na so tigor. I do umbahen na dipalua Debata Israel sian parhatobanon, jala diuhum Ibana na mamparhatobanhon nasida. Domu tusi do umbahen na disosoi Hakristenon asa olo pardosa i mangido tu donganna jolma na manaon ala ni dosana i asa disesa dosana, i pe asa boi masa pardengganan di nasida di ngolu siganup ari. Ia so i, aluhonon ni korban ni pardosa i do pardosa i ndang holan tu Debata Jahowa di banua ginjang, alai dohot do tu panguhum di banua tonga on, di portibion.\nNa tangkas, tangkas do diajarhon di Hakristenon na atik pe disesa Debata do dosanta, alai mate do tong jolma i panghorhon ni dosa i. Ala ni i do torus do angka paruhum (i ma polisi, jaksa dohot hakim) mangalului pardosa i nang dung mate asa dipamasa tu nasida uhum. I do umbahen na boi dipatupa uhum nang leleng dung mate angka korban ni pardosa i. Jala i do umbahen na boi do dipaso proses hukum di paruhuman molo masa na masitopotan dosa jala mardame pardosa tu korbanna di duru ni paruhuman. Molo ndang, ba torushonon do proses paruhuman i. I do umbahen na nang dung mate, dipamasa do paruhuman tu sada jolma nang dung mate (Posthomous didok).\nSaleleng ndang dipatupa dope hatigoran tu angka dosa ni pardosa i, ndang tagamon ni ngolu ni sada bangso ngolu na mardohar. Siala ni i do umbahen na, molo masa pelanggaran HAK Azasi Manusia na borat, sai disosoi do nuaeng on asa adong panopotion ni dosa sian angka pardosa i. I pe asa boi masa rekonsiliasi. Sipata adong do ingkon patupaon kompensasi tu korban ni hajahaton. Alai ingkon dipatupa do i asa masa pardengganan.\nBoi do kompensasi i metmet, boi balga, saguru tu rumang dohot borat ni dosa manang hajahaton i. Boi do tong negara sandiri na manggarar na ringkot tu kompensasi i. Alai boi do ndang pola, saguru tu dokdok ni panghorhon ni dosa i do. Dung masa rekonsiliasi, masa ma hadameon. Dung adong pe hadameon asa ro ngolu na digohi pasupasu.\nI do na masa di Afrika Selatan, isarana. Dung pe diongku angka pendukung ni sistim Apartheid angka hajahaton binahen nasida tu angka na berkulit hitam, asa masa rekonsiliasi jala ngolu na denggan di Afrika Selatan. Di tongatonga ni bangsonta, sai torus dope joujou angka korban ni hamamasa G30S PKI, asa dipatupa na songon i. Ala ndang taida dope i masa, sai marutang ma bangsonta. Ndang tarbahen hita dope mangalusi sungkunsungkun, dalan rekonsiliasi dia do sipatupaon ni bangsonta: Rekonsiliasi dung jolo proses uhum do, manang rekonsiliasi so ingkon jolo mamolus proses hukum, tuk ma holan rekonsiliasi politis dohot sosial. Tatangiangkon ma asa dipatuk Tuhanta bangsonta mangatasi na sasada on, ai gabe torus do i mambahen marutang angka generasi na naeng ro molo so tarpaujung hita masalah on.\nAla ni i do boi taida nang di ngolu parhuriaonta songon on: Na boi do sai ganup minggu hita manopoti dosanta, jala dibagabagahon do hasesaan ni dosa. Alai siala ni dosanta na holan tu Debata tatopoti alai ndang tapaulak hepeng na tatangko, ndang tapatupa panopotion ni dosa tu donganta na mangae ala ni dosanta i, na boi do di sada tingki dao dung hamamasa ni pambahenanta na mambahen marsingkor donganta siala ni dosanta i tataon panghorhon ni dosanta i. Ala ni i do tung tangkas do diajarhon Tuhanta Jesus hinaringkot ni haradeonta manesa dosa donga ni donganta maradophon hita, asa Debata pe rade manesa dosanta.\nMolo tung dihaposi parPsalmen pe na martua do na dihungkupi Debata dosani na manopoti dosana, ndang boi dohononta na so dihasogohon Debata ngolu na di bagasan dosa. Baliksa, dihalomohon Debata do ngolu ni halak na marsihohot mangoloi Debata, padao dirina sian dosa, ai dipalumehon Debata do tu angka na togu marroha angka pasupasuNa.\nAla ni do, lam tamba torop ni partigor di sada bangso manang negara, jala lam moru ngolu ni parjahat, lam hatop ma marhangoluan na mardohar bangso manang negara i. Laho mangurupi sada negara asa boi lam bahat rakyat na marhangoluan na tigor, na marsihohot mangulahon lomo ni roha ni Debata, diusahahon do di negara i asa dumenggan ngolu ni angka rakyat na tigor mulaulaon, jala diusahahon do asa jongjong jala dipatupa uhum tu angka na patupa hajahaton.\nNdang holan dibahen angka uhum di sude pargulmiton ni ngolu. Alai dipatogu ma angka penegak hukum, asa diuhum nasida angka na mangulahon hajahaton. Sada bangso na gale penegakan hukumna i ma bangso na so boi marnida partamba ni torop ni rakyat na unduk tu uhum, garida gabe lam tamba ma torop ni rakyat na lomo roha mangulahon hajahaton. I do umbahen na dung partingkian reformasi di Indonesia, tarlumobi di era Jokowi (nuaeng rap dohot Wakil Presiden Mar'uf Amin mamung Oktober 2019 na naeng ro, sai lam dipatogu do ulaon penegakan hukum tu angka koruptor, nang tu angka na patupa hajahaton manggadis obat-obat terlarang (Narkoba) na mamunu marribu halak di bagasan tingki na jempek, na manegai lingkungan hidup, jala sai dipatujolo do mangalului angka pejabat na tigor mulaulaon, jala sai dipromosihon do ngolu nang pambahenan dohot jabatannasida. Ndang songon di tingki Orde Baru rupani, na tigor mangae jala tumatangis, alai na so tigor marsonangsonang jala marolopolop.\nAla ni i, di hita ruas ni Huria Kristen Batak Protestan di portibion, dipangido jamita sadarion do tu hita asa patupa panopotion ni dosa ndang holan tu jolo ni Debata di sihabunion, alai ingkon patupaonta do panopotion ni dosa tu angka na manaon siala ni dosanta i. Alai dijouhon do nang tu hita asa di na membangun bangsonta bangso Indonesia, ingkon lam tahasiholi ma mandalanhon ngolunta dohot parsihohotan di parange na denggan, parange na so mangalo uhum, ai holan marhite sian i do boi maju sada bangso, sian bangso na pogos gabe bangso na mardohar, sian negara na berkembang, dung berkembang gabe negara maju. Di tongatonga ni sangkap ni bangsonta di periode paduahon ni pamarenta niuluhon ni Presiden Jokowi mansai ringkot do di bangsonta angka rakyat nang pemimpin na manghagigihon dosa jala na manghalomohon, na marsihohot, jala na rade tongtong mangulahon lomo ni rohaNa, nang di tingki na maol, ai disi do idaona haradeon ni Debata mangondihon nasida maralohon angka na jahat, jala manghaliangkon tu ibana asi ni roha, gabe marngolu na gok las ni roha, ende nang olopolop ngoluna.\nUlaon ni huria ni Kristus do parsidohot manompa angka anak-anak bangsa Indonesia na manghangoluhon ngolu na marhadaulaton, ai i do dalan na dumenggan membangun bangsonta, atik pe ingkon sai soarahononta do joujou asa olo ruas ni bangsonta mangido hasesaan ni dosana tu Debata nang tu donganna jolma.


DITAONHON | Bakti J Situmorang\n(Untuk adik-adik yang belum pernah, atau jarang berkunjung ke Bona Pasogit)\nAle dongan Panjaha na pinarsangapan !\nAdong do manang piga lapatan ni hata songon na nidok di judul ni sitaringotan on, ditaonhon.\nDeba sian i :\n=Ditaonhon= marlapatan “dihabengethon”, isara ni halak na sai ganup tongkin ditipa sitaonon, parsahiton, angka na hansit, alai mangkirim tongtong dihalumbangon. Sada do na tiniop ni rohana : Sai na marujung do sude na hansit on! Ndang mandele, ndang marungut-ungut; ai gomos dihirim rohana : Na apul-apul do jaloonna, na songon parbue ni habengetonna. Aha pe na hansit, na posi ro tu ngoluna = ditaonhon.\n=Ditaonhon = marlapatan “diporsan” sude, na ampe tu abarana saonari, laho mangomohon parbue ni hajolmaonna muse; isara ni parhauma i, manaon renge ni ulaon, ditinggang udan, didadang las ni ari. Na dao dope ditatap rohana gotilon halalas ni roha, na pasti jumpang, laho mangubati sude na nidangolna nasailaon.\n=Ditaonhon= marlapatan, “dihasabamhon” sude hahurangan, na mangorui na patut parjambarhononhon hian nian. Isara ni, angka natoras (orang-orang tua) pasingkolahon gellengna; marholit tu dirina, asa tuk bahenonna manggohi na ringkot tu ianakkonna i. Ditaonhon “manggugut sira” didok, dohot “marabit basan”.\n=Ditaonhon = marlapatan “dijalo” sude hata-hata, tiha-tiha, rehe-rehe, sarita sian dongan saparsaoran dongan saulaon, dongan sahaporseaon, atik pe alo situtu tu rohana. Ndang pola dialusi, ndang dibalosi i. Ai didok do di rohana, jujur mula ni bada, bolus bona ni pardamean (umpama Batak). Tarlobi di ha-Kristenon, “ .. saluhut do ditanom rohana ………. jala ditaon”.\nAdong dope tupa debanari pangalapathonon tu na denggan sian hata “ditaonhon” na tataringoti i; tau sitiruon di ngolunta on.\nAlai adong do sada pangalapathonon na asing di hata “ditaonhon” on, na so ture, na so sitiruon. Parrohahon ma barita on :\nAdong ma sada huta na suhi, di na lingling, dao sian dalan balobung. Na gonting do huta i, marparik na timbo humaliang. Holan sada do harbangan, na songon pintu masuk tu, dohot haruar sian huta i. Mandapothon harbangan i, boluson do sada hite diatas bondar na tar bagas. Na pinajadi sian batang ni bagot do hite i; dipadomu tolu lobong. Atik pe mansai sosot dirahut peak na tolu i, sai adong do lubang-lubang na metmet di parholanganna i.\nNa ro do sahali, borngin-borngin, sahalak parjahat masuk tu huta i, naeng manangko anak ni babi pahan-pahanan ni parhuta i. Alai di na manisipi ibana naeng manangkup sisoroonna, tompu ma marlungussss ina ni pinahan i, gabe tarboto tu nampunasa, dung i digorahon ma panangko…. panangko!!!\nMijur be ma angka baoa parhuta i tu alaman, jala adong ma na sigop pintor laho tu bahal, torus tu balian. Nunga sanga martaronggop panangko i tu toru ni hite-hite na nidok nangkin. Atik pe mansai bidang haholomon partabunianna, tung mansai gogot do anggo inganan partaronggopanna i; ai holan humusor ibana otik, pintor tarboto ma tu na mangalelei ibana; jadi sai ngongong ma ibana disi. Nunga pola salpu deba parhuta i tu bariba ni hite i mangalului ibana; jadi sai ngongong ma ibana disi songon na, hinapit. Alai adong ma jolma sahalak sian na mangalelei ibana, so satongkin, di ginjangna, laho buang air kecil (santabi); hona siram na ibana di toru … ditaonhon …, sadia godang ro sian ginjang manonui ibana … ditaonhon; ndang manggulmit, sotung tarboto na disi ibana martaronggop.\nAdong muse sahalak nari, tompu mamulos siubeonna dihilala, gabe dipadenggan panjurgangna dompak lubang, holang-holang ni bagot hite-hite i, dungi dipalua ma narotakna (santabi); tung toho sangkan tu panangko i. Ditaonhon …. ditaonhon …. ditaonhon jolo. Alai tompu ma moakoak ibana, gabe tarbege tu silului ibana; tardapot ma … gabe hona tangkup di ujungna.\nAle dongan, ianggo hata “ditaonhon” na dison, tung na so ture do i. Ai ala ni aha umbahen na songon i??? Tung nialap ni hajahatonna do !!!\nTupa do adong halak na jahat, padugu-dugu angka halak na marale-ale asa marbada, na marsahuta asa marbolat, na saulaon asa patetul. Maronding-onding dipudi ni na sabariba, marhusipi, pajuju-juju na sabariba nari asa marbada (lempar batu sembunyi tangan). Alai manang na beha pe malona, anggo ujung ni i, sai na tardapot do i muse, atik pe naung ditaonhon, sai ditaonhon mamonduti hosa flatus ni paronding-ondinganna, manang tijur ni na sian bariba an. Moak-oak ma ibana, gabe tarboto ma. Ah, dao ma na so ture ! Beha, muse molo mamoto ma paronding-ondingan i : “ …. naung ditadingkon do hape ale-alena, naung ale-ale ni amana hian”, ala ni husip-husip ni na dipudina i? Beha muse ma “sipangkusipi” i, molo mamoto ma na hinusipanna, “ … na tanda ni haburjuon do bugang angka na binahen ni ale-ale, jala na marjehe-jehe do “umma-umma ni pangasungi i?” (Poda 27).\nSai na denggan i ma tapareahi antong.\nPematang Siantar, Juli 1978- RWN\nSp Imm No 14/ Agustus 1978; p.599-60\nPosted in illustratoR, rohaniman on October 17, 2008 by baktijsitumorang. 1 Comment\n← Hinorhon ni pangasii ni Debatanta; ai binahen ni i do ro na binsar sian ginjang i manopot hita; Lukas 1, 78\nSai Ibana ma tanda di nasa dalanmu, asa Ibana patigor angka dalanmu. Unang tung na bisuk ho diparbaga roham, habiari ma Jahowa, jala paholang dirim sian hajahaton; Poda 3, 6-7 →


ANAK TUBU BORU SORANG 12 – TanoBatak\nDung hot ripe Tuan Sorimangaraja paduahon dohot puang bolon boru Pasaribu, dipungka nasida ma hutana namargoar Lumban Gorat. Gabe sada parningotan do i di nasida paboahon Pasaribu Gorat do hula-hula ni nasida. Dipungka ma dohot harajaonna, ima naginoaranna harajaon Tuan Sorimangaraja. (Taringot barita ni harajaon Tuan Sorimangaraja di ari na mangihut pe sinurathon). Adong do haha ni Sorimangaraja II i ma namargoar Raja Marhuring, alai dang lomo roha ni Boru Pasaribu muli tu Raja Marhuring. Tu anggina do lomo rohana i ma Sorimangaraja, gabe songon na mandele ma roha ni Raja Marhuring, ima dalan parbunghasan na sian tano Toba.\nDung marpiga-piga taon naung hot ripe Sorimangaraja dohot boru Pasaribu, ndang marnaditihai tondina boru Pasaribu. Disungkun nasida ma angka namalo, disungkun sibaso, ndang adong nahurang, alai sai tong do hol. Ala ni i sai lulu-lulu ma roha ni nasida, aha nahurang pambahenan. Mangarobo manuk diampang ma nasida, dipaboa ma disi, ingkon sulangan nasida hahana. Borhat ma nasida dohot angka donganna manopot hahana tu Portibi asa disulangi nasida hahana Raja Marhuring alai ianggo boru Pasaribu tinggal do di Toba.\nDung sahat Sorimangaraja tu huta ni hahana rap dohot donganna sauduran, dielek nasida ma Raja Marhuring asa disulangi anggina ibana songon topot-topotna, ala so jolo disulangi anggina ibana uju di tingki parsohotanna dohot boru ni tulang nasida. Dame do roha ni hahana Raja Marhuring, dijalo do topot-topot ni anggina Sorimangaraja dung disulangi anggina ibana. Didok Raja Marhuring ma tuanggina i: �Las do rohangku di haroromon. Patandahon hinalas ni rohangku pangolihononhu do ho�, ninna. Hohom do Sorimangaraja dung didok hahana ibana pangolihononna, ala diingot ibana poda ni angka natua-tua ndang manuhan boru ni tulang ndang sidopaon ruma ni ompu.\nDung sai marhusari roha ni Sorimangaraja dibagasan, diparhatopot ibana ma hata na mandok na mangoloi Raja na mangoloi Debata. Jadi dung unduk masioloan nasida, dijou Raja Marhuring ma sahalak ama sian gonggoman nanirajaanna; �Lehon ma sahalak sian borum i bahen ripe ni anggikon�. Marpingkir ma ibana ai boasa ingkon manindii borungku, ai adat ni halak Batak ninna ndang sitindian boru ni Tulang. Alai tahe adong muse do hata Batak mandok: Baris-baris ni gaja dirura pangaloan molo marsuru raja dae do so loan molo so nioloan betak tubu haorohan molo nioloan sai tubu ma pangomoan.\nDiunduk jala didok ma: �Ya, akan saya kasih anak saya, dan anak saya jangan disia-siakan tetapi mari �belinya�, mandok (tuhor). Mambege sian hata i na mandok beli (tuhor) ima sada tanda ndang boru ni halak Batak huroha. Ai digoari do boru i (Boru Baso Paet) ai sampe sadarion lulu-lulu do roha, marga aha do Baso Paet. Didok raja Marhuring ma tu anggina dohot donganna sauduran na ro manopot ibana: �Nunga dibege hamu hata i jala nunga tapasahat �beli� ni boru ni nasida. Antong padan nahot ma on di hita, molo dung mulak hamu tu Toba, dos bahen hamu huaso ni pangkataion �sinamot� dohot beli agia pe ndang mamboan pauseang boru ni nasida.\nAsa dunghon mulai sian i, disarupahon ma hata manjalo sinamot ni boru dohot manjalo �boli� (beli) ni boru, alai unang ma hata �tuhor�. Ai molo dipangke pe hata tuhor tu jolma, na laho hatobanna do i. Digoari nasida ma Boru Basopaet Tuan Laen, alai ianggo boru Pasaribu hot do Puang Bolon.\nNang pe so haru sosa adat i alai hinatongamna ndang adong be berengon. Rumang ni adat pe di ulaon mangajana dohot maujana ndang apala niantusan be. Aha tujuan ni pandohan aha tujuan ni pambahenan ndang haru tarida be pahona, ai nunga masa sinuaengon nang di maujana didok ma �pesta�. Hata ni adat ndang marpesta halak namatean, ai adong do hataridaanna. Di nalaho maralaman sada natua-tua naung monding agia boha hinagabena dohot hinamorana, angka natua-tua ni huta martujung do huhut mangandung.\nParunjuhon digoari do i, antaran nabidang loloan nagodang ala diadopi dua hasuhuton; Hasuhuton paranak dohot Hasuhuton parboru. Jala holan di parunjuhon do digoari antaran nabidang lobuan nagodang. Tung so piga pe jolma mangadopi pesta parunjuhon i, hot do huaso ni punguan i, antaran nabidang loloan nagodang ai holan di ulaon sisongon i do adong dua hasuhuton, dungkon i, di angka pesta na asing sada hasuhuton nama. Diparunjuhon, panghataion ingkon marsaping-saping.\nSaping ima pahean harajaon. Saping singa i ma pahean harajaon Singamangaraja, saping uhir ima pahean Raja Sorinomba saping gaja ima pahean pangulima Harajaon. Adong do saping Malim dohot saping Parbaringin.\nSaping ima pahean silima odor, disi ma; 1. Abitna, 2. Bajuna, 3. Sampe-sampena (dohot sabe-sabena), 4. Tali-talina, 5. Hujurna (tungkotna).\nMolo didok hata namarsaping, ima panghataion jala marpaho, marragam do ruhut ni panghataion di Batak Toba. Adong do hata ni andung, hata ria, hata mangajana, hata maujana dohot lan dope angka na asing.\nDi antaran nabidang loloan nagodang na ingkon hata na marsaping do. Nuaeng on ndang apala hea be binege hata na marsaping. Naparpudi binege taon 1970-an di Sigumpar, kecamatan Silaen nama. Bangko do i runsur do habadiaon ni ulaon molo ngorngar manghatai. Laos songon i do parpeut ni panghataion namarsaping, ai nunga masa nuaeng on laho pasahathon ulos tu pamoruan huhut diende-endei, ai dirimpu do i gok ni siulaon, gabe ndang tangkas be binege hata pasu-pasuan.\nJotjot do asing luat ni parboru dohot paranak. Sugarina parboru sian Toba, tulang sian Samosir, boru sian Humbang, paranak sian Silindung, tulang sian Sibolga, boru sian Sipirok gabe sian ganup luat ma na marluhut diantaran nabidang loloan nagodang i. Godang do hata naboi dohonon di Toba alai ndang boi dohonon di Sipirok, laos songon i di angka luat na asing. Tar songon; �pidong� subang di Sipirok, �bujing� subang di Sibolga, �janggut� subang di Samosir, �bonda� subang di Silindung, �batu-batu, imput� subang di Toba. Godang dope panghataion sihasubanghononton di ganup luat, i do umbahen ingkon marjaga-jaga jala marsaping manghatai.\nMolo marlolo halak Batak diganup siulaon sai angka jolma natasak manghatai do di pajolo. Nangpe tulang tangkas ibana, jot-jot panghataion dilehon tu paiduana, ala hurang tasak ibana dirohana tu panghataion i, unang helhul jala sipartataan di loloan. Dietong sijolo-jolo tubu do panghataion di antaran nabidang di loloan nagodang di jolo ni Debata. Na so tupa tarida neang-neang ni panghuling dohot duil-duil ni pangalaho. I do umbahen sai digorahon hasuhuton martangitangian! Manghatai nama Raja, jala molo so menak mardalan ma Raja Paminsang.\nHata gabe-gabe, tangiang do i dohot tondi umpintahon anggiat gabe jolma naginabean. Ndang holan tu jolma didok hata gabe, dohot do tu naniula. Tu jolma jot-jot didok, sai gabe maho tubuan anak dohot boru, sai gabe ma ho tu boru ni halak, dohot ragam angka na so ginoaran dope.\nTu naniula didok, sai gabe ma naniula asa adong habutonghononhon. Molo sidung gotilon jot-jot didok, gabe do nian naniula ditaon on. Ianggo tu pinahan subang didok gabe, hata sinur do dipangke. Hata gabe-gabe i jot-jot marhite ardang dipatupa asa ummura ingoton tamiang ni roha dohot tondi, jala asa lengen tu naumbegesa. Adong do di halak Batak Toba niginoaranna ampangardang, mura mura dihatahon manang diendehon hata na marardang, alai holan tabo begeon.\nTudosan ni Ardang;\nDison ma habinsaran\nDisan ma hasundutan\nDisagang-sagang ni ari\nMarende hesek ma naumbegesa, huhut diendehon\nDitatap angka donganna, songon namarpungu-pungu torop jolma roma ibana mainondur.\nDisi sahat naro i, pintor dialithon ampangardang ma endena;\nHamu raja bolon\nNasian dia do hamuna\nDialusi naro i ma dohot hata naro sian parmahanan do ahu. Pintor digabei do parmahan i marhite endena diendehon ma;\nPeak ma raut bosi\nDiatas ni sangkalan\nNeang ma holi-holi\nSinur ma napinahan\nIma hata ni ardang namar alit-alit, alit tusi, alit tusan, alit tuson, alit nang tusadui, jala nunga torop nuaeng on jolma di loloan gabe ampangardang, songon i dipangalithon so marhatontuan.\nGabe adong ma namandok nunga piu tali pulos langhitang, jempek so tuk ganjang alit maralitan. Hata ni sijolo-jolo tubu, marruhut do siulaon marruhut do pandohan, nang panghataion. Angka hata namarardang pitu bagian do di Batak Toba :\nSian napituon nunga tangkas botoon hata ardang dohot umpama ni ampangardang.\nSeptember 4, 2007 tanobatak\n2 respons untuk ‘ANAK TUBU BORU SORANG 12’\nMolo dipesta unjuk didok mangajana, molo maujana dipangke dipesta aha do i amang ? Horas mauliate .\n**** Amanta Marpaung naeng manurat angka rumang ni ulaon adat.\nlaurencius sihombing berkata:\nboasa dihalak batak batak adong subang bolon?\nnamarbao.namar inang bao, namar anggi boru/namra hahadoli?\ntolang jolo tulang kirim ajawaban na tu email hu da…\nDesember 8, 2008 at 8:03 pm


Sahala – DONALD HAROMUNTHE\nSadari on, dua pulu taon ma dung lao natuatuakku, ima dainang pangintubu. Ia huguretton pe on, na toppu do nakkin songgot tu pikkiranhu. Sambil mamereng drama Korea di tipi, hubaen ma kopi ni tungganedolikku. Rarat ma huhatai hami. Dang huingot botul alani aha bonsirna, alai sahat ma tu sahala. Oh, on do hape. Nga huingot be. Ala marningot do tikki manghatai ima dung sidung marsipanganon uju mambaen sidapotdapoti ima amang simatuakku. Molo so sala parningotanhu, boti didok :\n“Tu hita saluhutna na pungu dison, damang dainang. Marsatabbi jumolo au tu hita saluhutna. Ra ganup do hita dison halak na porsea, jala porsea do tong tu sahala. Au sandiri dang hea huporso, porsea do au di sahala”, inna mandok. Dungi didok ma hatana tu na pungu i.\nI ma jo tusi.\nGabe ro ma tu rohakku: Boi dope ulaning manghata-hatai dohot sahala i? Songon si Miguel na boi pajumpang dohot sahala ni oppung mangulahina, laos boi ibana paboahon tona ni oppung i tu si Mama Coco (ima oppung nini ni si Miguel), mandok: “Your papa loves you, Mama Coco“.\nJei, huceritahon ma jo saotik. Tikki i marpungu ma saluhut keluarga. Singkop ma panghataion na ikkon boanon ma saringsaring ni natuatua i mulak tu bona pasogit. Soppat do songon na tarsonggot au huhut ma i mardongan biar ala so tarboto dope takkas didia do udean ni dainang. Molo bapa, takkas dope diingot akka ibotokku didia ditanom.\nAlai jompok ma huseritahon, saut ma ikkon pamasaon na mangongkal holi on.\nNgeri do bah molo niingot tikki i. Mardisir imbulu.\nPiga-piga taon andorang rencana on, nunga humasiksak nian au mangalului idia do sabotulna omakkon. Huhului ma surirang sian akka keluarga atik dia adong dope na marningot takkas didia do letakna. Alai aha ma na hudapot? Sude mandok, “dang huingot hami be bah.” Adong deba ninna, “e tahe, dohot do nian hami tikki i tu udean ni omakmu, alai so huingot be nuaeng i. On ma tahe na matua on”. Lomos ma rohakku mambege alus i.\nAut sura ma nian, attar dihusiphon sahala ni dainang on tu au mandok “ison do au, inang”, manang na boha pe isarana, tontu dang polu songonon au humitir.\nTikki parmondingni oma, marumur dua taon ma inna au. Gabe dang pola takkas huingot. Agia pe songon i, tarboto dope gereja dia na paborhathon oma tikki i, ima di daerah Tangerang. Holan i ma modalhu. Alai songoni pe, hujuguli do. Lao ma au manukkun tu pengurus gereja, pengurus pemakaman suang songoni tu masyarakat sekitar atik dia tahe adong nasida na marningot. Adong ma sian pangurus i na patuduhon sada kuburan na so hea diziarahi manang ise, pola martaon. Hupatakkas ma tu kakak, boha do ciri-cirina marhite talipon. “Ido, pas do i dek”, inna kakak na di Sumatera ma tikki i dung huceritahon pardalananhu sahat tu lokasi i.\nTikki na denggan ma ra on inna rohakku, boi pungu songonon hami sude ianakkonna. Jala hubereng, marsintuhu do ganup mangadopi manang aha pe abatabat na lao ro tarsingot tu rencana na lao mamboan natuatua nami on mulak tu bona pasogit.\nJumpang ma tikki mangongkal. Manogot do hami ro sian jabu tu udean i. Ito, uda, tulang dohot na lao mangongkal nunga pungu.\nLam bagas diokkal amatta songon na di gombar on, dang dapot. Dipakkur ma muse, tong dang dapot. Lam mabiar ma attong hami sude. Ilukku pe nunga manetek.\nDipakkur i ma muse, tompu ma tarida baju. Dungi adong muse headset ni henpon. Natorop i pe marnida do. Marsampur biar dohot geok ma huhilala tikki i. Songgot ma tu rohakku, dang natuatua i on. Lam marsikeras ma au mandok tu natorop i, “dang on natuatuakku. Dang on i, dang on i”, nikku. Dipakkur ma muse, dapot ma holi-holi.\nAdong do tikki i dohot sahalak ama-ama dohot hami. Parbinoto do on, alai dang olo idok ibana datu. Halak Jawa do amatta on, jala marbahasa Jawa do makkatai, bahasa Indonesia saotik-saotik. Ro ma natorop i marsuru asa digauk ibana sahala ni oma. Hundul ma ibana. Disuru ibana ma asa au manjouhon goar ni natuatua i. Mardongan biar, porsea huhut manghitiri au tikki, hujouhon ma antong. Dua manang tolu hali hudok goarna, pittor margepori ma amanta i. Siar-siaran ma ibana laos dibereng au. Toppu ma attong marbahasa Batak ibana mangalusi ito na pittor sigap mangabing ibana. Aha disukkun ito, dialusi ibana. Dungi, dipillit ibana sian holiholi sinakingan, dia na di ibana. Akka na so bagianna, dipaida ma tinggal disi.\nSongoni ma partordingna na mangongkal holi i. Sian bagas rohakku, dang boi dope hupastihon na i ibana. Alai tahe, aha pe na masa tikki i, porsea au marnida do sahala i.\nSahat tu na manggurat on au, dang hea dope agia sahali boi songon na huipi sinangkinan, ima manghatahatai dohot sahala ni natua-tua. Dang tarbaen dope songon si Miguel di film “Mama Coco” sinangkinan.\nTumiru haporsean ni Gereja Katolik na mandok dang putus hape hubungan ni akka Pardisurgo dohot saluhut jolma na hasiangan on, tangiang ma hubaen di rohakku. Anggiat sahala ni dainang i tong manghorasi au dohot pinomparhu haduan.\nSelamat Ari Hananaek ma di hita saluhutna.\nSinurat songon na nituriturihon ni si Felicia Presta Simamora.\nPosted on May 21, 2020 May 21, 2020 Categories TuriturianTags Coco, Hahomion, Mangongkal Holi, Miguel, SahalaLeave a comment


”On do Hadiah na Ummarga na Hea Dapothu”\nI ma na didok sahalak anak boru na marumur 13 taon tingki dilehon tu ibana anak ni biang. Sahalak borua na marhasil ulaonna mandok, di tingki SMA, dilehon bapakna do sada komputer na mansai marlaba di ibana. Asing ni i, sahalak baoa na baru mangoli, las situtu rohana ala dilehon tungganeboruna kartu ulang tahun parsaripeon ni nasida.\nGanup taon, di pigapiga situasi, godang do halak na marsitutu mangalehon hadiah ”na dumenggan” tu donganna. Songon dia molo hamu? Olo do hamu mangalehon manang manjalo hadiah na mararga?\nTontu las do roha tingki mandapot hadiah, alai umbalgaan do las ni roha na tahilala ala mangalehon hadiah. Bibel mandok, ”Martuaan do na mangalehon sian na manjalo!” (Ulaon ni Apostel 20:35) Las situtu do roha ni na mangalehon molo na manjalo i mangargai hadiah i.\nAntong molo songon i, songon dia do bahenonmuna asa rap marlas ni roha hamu dohot na manjalo hadiahmuna? Jala, molo ndang boi hamu mangalehon hadiah ”na dumenggan”, aha do siulahononmu asa diargai hadiahmuna?


Jamita Evangelium, Minggu Misericordias Domini 15 April 2018: "Mangolu di bagasan Asi ni roha ni Debata"(Mika 7: 14-20) Pelita Batak Online\nSabtu, 14 April 2018 16:23:00\nOleh: Pdt. Dr. Robinson Butarbutar, sian Parsameanta, STT-HKBP Pematangsiantar.\n1.Dung songon i tangkas jala bagas di ari Minggu na salpu di panghulingi hata ni Tuhan Jesus Kristus ganup siseanNa mamungka di taon 33 sahat tu nuaeng (Joh 21: 15-19), mamungka sian apostel Petrus sahat tu hita ganup na mangolu nuaeng asa taparmahani angka birubiru ni Debata na pinasahatNa tu hita di ngolu nang ulaonta songon dalanta manghaholongi Jesus, di Minggu Misericordias Domini sadarion songon na tarsurat di Mika 7: 14-20 dipaandar tu hita sada pengalaman ni panurirang parmahan, i ma Mika na dung pabotohon muruk ni Debata dohot sangkap uhum ni Debata sipatupaonNa tu bangsoNa Jehuda na gok dosa, mangudutisa dohot tangiang pangondianon asa parmahanon ni Debata nasida mamboan nasida tu jampalan na lomal, ndang ala Debata pargogo na tuk patupa halongangan do Ibana, alai ala Debata parasi roha do Ibana.\n2.Sasintongna, marhite na manjaha isi ni panurirangionna di bindu sada ayat 1 tu bindu 7: 1-3, boi dohonon ndang apala las roha ni panurirang Mika on marnida parange ni bangsoNa i. Ndang apala adong sihalashononhon ianggo parange ni angka uluan (angka bangsawan, angka malim nang panurirang) ni bangso i. Gariada muruk situtu do panurirang i dompak nasida, songon parmuruk ni Jahowa dompak bangsoNa di partingkian ni raja Jotam, Ahas dohot Hiskia di Juda (1: 1). Boasa muruk? Ala, angka uluan nasida, isarana, patupahon na songon on:\n-"Angka inaina ni bangsongKu dionjar hamu do sian bagas hasoloannasida.." (2: 9).\n-Hinajorbut ni Moralitas nasida nunga sahat tu titik nadir: "Hamu angka na manghagigihon na denggan jala na mangapian di na roa .." (3: 2). Ida ma bagas ni hadadabu nasida sian parange di jolo ni Debata.\n-Na mangihut on dope na tong bagas: "Girgir do tangannasida mangulahon na roa: Tole pangarajai mangigil silehonlehon, jala panguhum manjalo sisip, jala halak na bolon guru roharohana do manghuling, gabe marpiupiu hajahatan dibahen nasida" (7: 3).\n-Songon i bagas hadadabu nasida pola sampe songon on diida Debata Jahowa hadirion ni bangso i: "Nunga tung siap jolma na daulat sian tano on, jala ndang adong halak na tigor nanggo sada di tongatonga ni jolma. Tung saluhut nasida mangarop di mudar, sai masitaonan sambil do nasida be tu donganna" (7: 2). Hata 'nunga tung siap' nunga taantusi lapatan ni i. "Ai anak i paotootohon amana, boru i hehe dompak inana, parumaen dompak simatuana boru, musu ni baoa i, i ma angka halak donganna sajabu" (7:6). Ndang adong be holong di pardongansaripeon.\n-Songon i bagas nasida madabu pola songon on roha ni Debata nag ok muruk dohot uhum mida nasida: "Disi ma nasida joujou tu Jahowa, alai ndang alusanNa nasida, jala huphupanNa bohiNa maradophon nasida di tingki uju i, hombar tu pambahenan nasida angka na jahat i" (3:4). "SiaphononHu ma dohot angka huta bolon ni tanom, jala gargaronHu nasa hutaM angka na gonting i "(4: 10). "Mangan pe ho, hape ndang butong, jala haraparonmu maringan di bagasan butuham, jala na niluahonmu laos so malua, jala pinaluam pasahatohHu do tu podang. Manabur pe ho ndang adong gotilonmu; mardege parbue ni jetun pe ho, hape ndang jadi miahanmu ho dohot miak nang mangilang parbue ni anggur ho, ndang jadi inumonmu anggur i" (6: 14-15).\n-Ndang hinata songon i roha ni Debata misa nasida, ai "angka na pauli Sion marhitehite mudar dohot Jerusalem marhitehite hageduhon" (3:10); "Alai gabe halongonan ma tano i ala ni pangisina, binahen ni parbue ni pambahennasida" (7:13).\n3.Ndang tarbahen hita mandok songon on taringot tu hamumuruk ni si Mika mida bangsoNa: "Ala soara ni Jahowa do i, holan na pasahathon do ianggo panurirang i, ndang dohot ibana muruk mida bangsoNa." Ai ganup na marnida na niida ni Debata taringot tu hadadabu ni jolma, ndang boi so boti tong. Ganup na manghilala muruk ni Debata dohot do muruk. Ndang holan songon ponot ni hauma na holan ulaula ni Debata panurirang Mika i. Dohot do ibana marsak jala muruk mida bangsoNa i. Bahat do angka naposo ni Debata na boi songon si Mika na mansai muruk mida dosa ni angka na pinasahat ni Debata tu ibana parmahanonna, manang mida masyarakatna pe tahe, isara masyarakat nag ok hajahaton, siala ndang adong demokrasi na togu dohot na mardemokrasi pe tahe, na mar-rakyat dohot uluan na boi dope mamangke demokrasi laho patupahon hajahaton na buni, na malua sian huaso ni uhum. Muruk do angka naposo ni Debata disi maradophon bangsona sandiri. Di tingki na salpu sahat tu nuaeng adong dope na songon i.\n4.Alai na denggan di hadirion ni panurirang Mika i ma, gabe ibana do nuaeng mangadop tu jolo ni Debata, manangiangkon bangsoNa i tu joloNa. Na boi do ibana sasintongna mandok tu Debata, "Tole ma Debata Jahowa, siaphon ma nasida, ai ndang marnajora nasida na mardosa dompak Ho dohot dompak donganna bangso Juda. Sai diulakhon do sian tingki tu tingki. Nunga pinaingot alai ndang muba. Marisuang ngolungku saleleng on paingothon." Alai ndang songon i harohaon jala partondion ni panurirang Mika on. Baliksa, di parungkilon partondionNa ditangiangkon ibana do bangsoNa i di jolo ni Debata, jala dipapos ibana rohana.\nTolu arah do isi ni tangiangna di pangujungi ni panurirangionna i: Sada arah tu Debata, sada nari paposhon bangsona,jala tong tu na manangihonsa. Tarida do i di pamangkeon di hata, "Sai parmahani ma bangsoM\n.Loas ma nasida (ay 14), Tung ise ma Debata songon Ho,"; "popoanNa do angka hajahatonta, dohot "reonghonoNa do sude dosanasida i tu laut apala na umbagas." Tujuanna:\n(i) Asa saut diparmahani Debata bangso i marhite batahiNa, patuduhononNa angka tanda halongangan, asi rohaNa, marpangulahi rohaNa mida dosa manang hajahaton nasida, sesaonNa dosa nasida so adong na tading, pola ingkon reongkononNa tu laut apala na umbagas, na so tupa mullop be muse);\n(ii)Asa pos roha ni bangsoNa di asi ni roha ni Debata na songon i, jala\n(iii) Asa na umboto tangiang ni dohot pambahenan ni Debata pasauthon tangiang ni panurirang Mika on boi tong mananda dohot mangauhon asi ni roha ni Debata na songon i di ngoluna. Siala ni i do dipillit tema ni jamita: "Mangolu di bagasan asi ni roha ni Debata."\n5.Siala ni i, mansai ringkot do do tatiru keteladanan ni tangiang ni sahalak panurirang na muruk on alai na bagas ni rohana manghaholongi bangsona i marhite tangiangna, jala mamparsiajari isi ni tangiangna i, ai bagas do disi parbinotoan dohot pos ni roha na togu di asi ni roha ni Debata tu angka pardosa di bangsoNa na jolo, nang nuaeng tu hita di partingkionta nuaeng, songon angka na porsea di asi ni roha ni Debata di ngolunta siganup ari, dohot songon angka parbarita na uli di asi ni roha ni Debata.\nDia ma isi ni tangiang ni panurirang parmahan Mika on?\nParjolo, asa parmahanon ni Jahowa bangsoNa marhite batahiNa, asa loasanNa nasida manjampal di Basan, Gilead, dohot di tongatonga ni tombak Karmel. Andul asing sian uhum na pinatolhas ni panurirang i, i ma bangso i 'mangan alai ndang butong' (6: 14-15), nuaeng molo Debata marhite batahiNa na marmahani nasida, gabe tarbahen nasida do dapotan jampalan na lomak di tolu inganan i (Basan, Gilead dohot Karmel) na tarbarita marduhut na lomak.\nMolo talapati on di hata ekonomi ni angka bangso di portibion, on ma na ginoaranna angka panurirang na taboto sai maminsang pardosa na patupa ketidakadilan ekonomi di portibion di tirket lokal, nasional, nang global, nuaeng gabe panurirang na mangula songon malim na manangiangkon kesejahteraan daion ni bangsoNa. Na atik pe adong ketidakadilan i di tirkettirket i, dipangido asa diparmahani Debata bangsoNa.\nKesejahteraan on ndang apala ampit molo talapati songon kesejahteraan na pejek, holan kesejahteraan pardagingon dohot sinadongan sambing so ingkon mardonganhon hasonangan ni roha na tutu, manang kesejahteraan partondion manang psikologis so ingkon mardonganhon na ringkot di ngolu pardagingon di portibion. Ingkon kesejahteraan na singkop do ia isi ni tangiang ni angka panurirang na mangiangkon bangsoNa tu jolo ni Debata.\nPaduahon, ia tangiang pangidoan parmahanion ni Debata i dipatogu ma marhite haporseaon na togu di hagogoon ni Debata patupahon pangidoanna i, laho padasiphon na ginoaranna Debata marmahani marhite batahiNa na gogo i, asa unang marmara manang sadihari na pinormahanNa i, alai asa sahat tu jampalan na lomak na mansai ringkot tu ngolu na sejahtera, ngolu na mardohar. I ma marhite na manghaporseai na hagogoon ni Debata di tingki na salpu di ngolu ni bangso i uju ruar sian Misir i do tong hagogoonNa na boi pamasaonna nuaeng tu bangsoNa bangso pardosa i. Dipaandar ibana ma di na naung dipamasa Debata Jahowa tu bangso i:\n(i)Gohon ni Debata do dia na naung diuarihon Ibana to ompu nasida si Abraham dohot si Jakob (7: 20).\n(ii) PataridahononNa ma tu nasida tanda halongangan songon na pinataridahonNa tu ompu nasida uju ruar sian Misir (ayat 15)\n(iii) UhumonNa do angka bangso na mambahen susa ngolunasida. Songon na pinailaNa raja ni Misir, Firaun di topi Laut Rara i, songon i ma patupaonna tu angka bangso di humaliang ni bangso i di partingkian ni si Mika, i ma, dung diida nasida na pinamasa ni Debata tu nasida gabe\n(-) Murak ma nasida\n(-) AmpehenonNa tanganNa tu pamangannasida dohot pinggol nasida (ayat 16),\n(-) Dillaton nasida orbuk songon ulok na mangisiri di tano, jala\n(-) Angka hitir nasida rot u Debata ala ditanda hagogooNan,\n(-) angka bangso mabiar maradophon nasida (ayat 17).\nPatoluhon, Debata na marpamuati do Debata na manjangkon tangiangNa i. Na siala ni asi ni rohaNa, ndang siala ni hatigoran ni bangso i, marpamuati mida dosa nasida (ayat 18), jala Debata na marroha marpamuati na mangareongkon dosa nasida tu laut apala na umbagas (ayat 19).\n5.Ala tangiang na patoluhon i do na mangojahi isi ni tangiang na parjolo dohot na paduahon na di ginjang i umbahen na nunga gabe ojahan i dihangoluhon angka na porsea di Jesus Kristus mamungka sian partingkian ni apostel Paulus, na di angka suratna tu huria na di Galatia, Rom dohot di Philippi dohot di surat na asing mangondolhon ndang ala mangulahon uhum ni si Musa alai ala ni haporseaon di asi ni roha ni Debata do boi tigor jolma i di jolo ni Debata jala malua sian dosa nang hamatean. Sanga do on lintun di tongatonga ni huria mamungka abad paonomhon tarlumobi di abad pa15 tu 16-hon. Alai mamungka sian partingkian reformasi pinatupa ni Dr. Martin Luther dohot angka na sapingkiran dohot ibana diuduti angka ruas ni nang pangajari di angka huria protestan di sandok portibion on ma ojahan i, i ma holan ala ni asi ni roha ni Debata do malua jolma i.\nDung songon i leleng dipatupa angka huria Lutheran angka panghation dohot huria Roma Katolik masa ma di taon 1999 sada kesepakatan di duansa taringot tu Doctrine of Justification, na impolana mandok sapingkiran do duansa taringot tu hatigoran di jolo ni Debata marhite asi ni roha. Laos i do na binaritahon ni angka parbarita na uli ni Jesus Kristus di sandok portibion. Siala ni i do, nang di Huria Kristen Batak Protestan nunga diendehon ojahan haporseaon na togu i di partangiangan nang parmingguon nasida, sian Buku Ende No 183, "Na Jumpang au", ayat 3: "On pe holan asi ni roha sipangasahononhon i; Sipujionhu do Jahowa dung ro na pamanathon i. Unduk huhut las rohangki, mamuji asi roha i, mamuji asi roha i."Ayat 4. :Ianggo i ndang taragohon baenon ni manang aha pe. Sai asiMi hupangasahon di tangianghu sasude. Mate pe ahu las rohangki, marningot asiasiMi, marningot asiasiMi. Gariada dung mate pe dihaporseai na naung taruli asi ni roha i do asi ni roha i. Ayat 5:"I pe ale Tuhan Jahowa, unang unsati asiMi. Boan ma au ale Jahowa dung mate au tu lambungMi. Tongtong las rohangki disi, mamuji asiasiMi, mamuji asiasiMi."\n6.Ala ni i mansai ringkot do ganup ruas ni huria ni Kristus di portibion di minggu on dohot di ariari na naeng ro tongtong manjangkon, mangauhon dohot manghalashon panandaanNa di Debata parasi roha i di ngoluna. Laos dohot ma nang nasida, di angka panghataion dohot angka donganna jolma pabotohon asi ni roha ni Debata i, tarlumobi di na naung madabu nasida tu bagasan dosa, jala manolsoli di dosa nasida i. Soara ni panurirang Mika na, atik pe mansai muruk manoarahon hajahaton ni bangsoNa dohot sangkap ni Jahowa laho manguhum nasida mangido tu Debata asa parmahanonNa bangso pardosa i manogihon nasida marhite batahiNa tu jampalan na lomak, patuduhon gogoNa paluahon nasida ala Debata parasiroha do Ibana, na marroha marpamuati di angka dosa dohot hajahaton nasida, huhut tahe manesa dosa naung pinatupa nasida i salelengna.\n7.Laos i ma nian gabe tiruan di angka parjamita di angka inganan na marragam i, di jabu nang di huria dohot inganan parpunguan na asing, di panghataion na marragam i padohot panghataion pastoral, di telefon, surat biasa dohot surat elektronik, nang di komunikasi internet, asa unang holan marujung tu soara panurirangon na maminsang dohot pabotohon uhum ni Debata jamita nasida di langgatan nang di panghataion siganup ari, alai manoarahon i sude songon dalan laho manogihon nasida tu manghaporseai Debata na mar asi ni roha tu angka pardosa, songon na pinatupa ni panurirang Mika, na mangujungi soara panurirangionna nag ok muruk dohot uhum i dohot tangiang asa diparmahani Jahowa bangsoNa i, ndang holan ala tarbahen gogona do patupahon i, alai ala ni asi ni rohaNa do (7: 14-20).\n8.Molo sanga do siihuthon Jesus dohot angka parjamitaNa madabu holan tu parjamitaon na marujung di muruk dohot sangkap uhum ni Debata, ndang sahat tu barita Debata na mangsii pardosa marhite asi ni rohaNa, nunga ingkon pangidoonNa tu Debata asa diasii Debata ibana di hahuranganna i. Alai tutu, dung i, unang be didatdati lalap mamaritahon barita na uli na so marojahan di jala marujung tu patandahon Debata parasi roha, na marroha marpamuati mida dosa nang hajataon ni bangsona nang ganup jolma di portibion. I do sada sian manang piga siala boasa ingkon adong huria ni Kristus di portibion, marsasapunguan nang marsadasada, i ma ulaulaNa mamaritahon asi ni rohaNa.(*)